«Parisen gure mezua nola pasarazi, hori da gure problema handia»

Euskal lurralde elkargoari begira Ipar Euskal Herrian aitzinamendu anitz lortu bada ere, Sauveur Bachok dioenez, aldarri hori Parisen oraindik ez da «aski» entzuten.

Deszentralizazioaren III. akta eztabaidatzerakoan, Ipar Euskal Herriko parlamentariek eginen dutena hurbiletik segituko du Sauveur Bachok (Donaixti, 1951): «Hemen errandakoak bihar Parlamentuan obratzea galdegiten diegu». Mezu hori eman du Ahoan bilorik gabe saioan.

Marylise Lebranchu Frantziako Deszentralizazio ministroak argiki erran du ez dela euskal lurralde elkargoaren aipamenik izanen deszentralizazioaren III. aktan. Zer diozu?

Azaroan Frantziako Estatuko auzapezen 95. kongresuan emandako erantzun berbera eman du Lebranchuk, ez duela egiturarik sortuko Euskal Herriarentzat, baina zabaltze tipi bat eginez laborantza munduari begira, Euskal Herriko Laborantza Ganbera (EHLG) aipatuz. Orduan politikari batzuk, handiek partikularki, kritikatu ninduten, Manuel Valls ondoan zuela postura argitzea galdetu niolako. Baina galderak pausatzen ahal ziren, eta burura jin zitzaidan galdatzeko mementoa zela. Erran behar da zenbait berriki jinik direla guregana, berriki konbertituak dira. Besoak zabalik hartzen ditut, baina ez dugu uste ukan behar konbertitze berriak izan direlako dena berehala ukanen dugula. Erroak biziki barna dira. Hollandek errana du Frantzia baturik gelditu behar dela, baina batasuna ez dela berdintasuna. Hori diote beti, baina mamitu behar denean izugarrizko tirabirak badira jakobinisten eta deszentralisten artean.

Baina Ipar Euskal Herrian gehienak lurralde elkargoaren alde dira.

Euskal Herrian aitzinatze inportantak izan dira, mundu politikoan kasik denak alde dira, populazioaren parte handi bat ere bai. Nola entzunaraziko dugu galde hori Parisen? Hori da funtsezko problema. Ez dakit nola gaindituko dugun hozka hori... Frantziaren osaketa desegiten ez duela utziko errana du Vallsek. François Mitterrandek guti gorabehera gauza bera erran zuen Baionan, 1984an. Hori dugu problema handia: nola pasarazi gure mezua, Parisen? Horretan ez gara oraino aski azkar, Parisen ez dugu aski indar. Korsikarrak edo bretoiak gu baino aise gehiago antolatuak dira. Lanean segitu behar dugu, eta gure ahotsa oraindik azkarrago entzunarazi behar dugu, konbertituak ez direnak konbertitzeko.

Gaia Senatuaren esku uzten duela erran du Lebranchuk. Zuzenketen bidez lortzea posible ikusten duzu?

Bakoitzak pentsatzen du pilota besteei igorriz hobeki irabazi lezakeela partida. Lege proiektuan gauzak argiki erranak izan balira hobe izanen zen, Ministroen Kontseilutik pasatako proiektu batek beste indar bat duelako parlamentura heltzean. Entzuten ditut senatariak eta diputatuak mintzo, ongi da, baina ageriko da bihar zer eginen duten Senatuan. Hemen errandakoak bihar Parlamentuan obratzea galdegiten diegu. Hor izanen delako azken hitza.

Hala ere, Deszentralizazioaren III. aktan Ipar Euskal Herriari buruzko atala sartzeko eskatu zenuten. Ez da egin. Izan hemen, izan Parisen, egiten ahal zen guztia egina izan da?

Indar politikoen onarpena lortzeko biziki gauza egin dela uste dut. Pentsatzen dut guhaurrek behar dugula gure ahotsa eraman Parisera. Beti izan da nire helburua, horrentzat nintzen Senatuan aurkeztu. Besteen gain konfiantza egiten dut, baina pentsatzen dut hobe litzatekeela guhaurrek eramatea gure ahotsa zuzenean Parisera. Bildu gara senatariekin, batez ere Europe Ecologie Berdeekin (EEB), baina gutxiengoan dira Parlamentuan. Menturaz, gehiago egiten ahalko zen, baina biziki egina izan da hala ere. Parisen behar dugu oraindik azkarrago izan.

Lebranchuk aipatu bezala, EHLG ofiziala lortzen bada, lorpen handia litzateke ala purruska bat?

Ez dakit, dena dela ez gara horretan. Urrats guztiak hartu beharko ditugu, baina galdu gabe hala gure helburua, hau dela Euskal Herriaren ezagupen politikoa. Azken 200 urte horietan eta, partikularki, azken 20-30 urteetan hori da galdatzen, eta geure helburua ez dugu ahantzi behar. Lebranchuk erran digu zerbait izanen dugula, ageriko da purruska ala zer izanen den. Baina, gaur-gaurkoz, ezin dugu erran baikortasun handian garela.

Dena dela, argi da Euskal Herritik luzatu aldarrikapen ezberdinei ezetza ematen dietela erantzun gisa. Nola eman daiteke buelta horri?

Gure lana segituz, esperantza atxiki behar dugu. Ikusi behar da bake prozesua nolanahi ere bururaino joanen dela, gauzak orain blokeatuak egonda ere. Baina, maleruski, biziki luze da horien lortzea, eta pentsatzen dut normala dela jendeen parte batek uste ukaitea sekula ez dugula lortuko. Baina behar dugu segitu. Gauza batzuk aitzinatzen dira, ETAk borroka armatua uzten zuela erranaz geroz, bide berriak ireki dira Euskal Herrian. Gauza horiek baikorrak dira, eta gure fedea eta esperantza atxiki behar dugula, aitzina joanen garela segur naiz.

Ikusiz Alderdi Sozialistaren joera, hauteskundeetan hala ere haiekin aliantzak egitekoaren aldekoa zara?

Nik ez dut alderdi politiko baten kartarik. Gure herrian talde ona gara, ideologia anitzetakoak eta elkarrekin ari gara lanean. Gero, Euskal Herrian, alderdi politikoek ikusiko dute, baina egia da memento batez beti badela eskuina eta ezkerra. Senatuan aurkeztu ginen, EEB eta RPS Herrien eta Eskualdeen Elkartasuna federazioaren artean batuz. Baina egia da, halaber, bigarren itzulia nahi baduzu irabazi norbaitekin batu behar zarela. Ez dut besteendako hauturik eginen, baina beti ezkerrekoa izan naiz, eta pentsatzen dut Euskal Herriko problemez gain jendarteko beste anitz ere badirela, bagenuke aitzinamenduen beharra.

Beraz. sozialistekin batzearen alde...

Bigarren itzulian badira hautuak egiteko. Eskuinarekin ez dut sekula egin, baina, bai, sozialistekin aliantza egitearen aldekoa naiz.


Bilbao Basketek sekulako astindua eman dio EWE Oldenburgi (60-94)

Dominionek ez dio Alemaniako aurkariari aukerarik eman. Erabateko nagusitasuna izan dute Oldenburgen, eta Eurokopako bigarren garaipena eskuratu dute.

Dominion Bilbao Basketek Eurokopako bigarren garaipena eskuratu dute, EWE Basketsen auka (60-94). Beltzezko gizonek, gainera, ez dute nolanahi irabazi. Aurretik eraman dute erresistentziarik jarri ez duen aurkaria.

Bilbao Basketek partidaren kontrol osoa izan du. Ez du arazorik izan defentsan. Azpimarratzeko lana egin dute atzean. Hutsegite gutxi izan dute, eta beraz, oso arrisku txikia sortu du EWE Basketsek.

Erasoan ere, alde handia egon da bi taldeen artean. Alemaniarrek arazoak izan dituzte antolatzaile lanetan, batez ere Chris Kramer egon ez denean. Jaurtiketaren bila jokatu dute, beraz, eta horrek erraztasun handiak eman dizkio Dominion Bilbao Basketi, erreboteak baliatuta.

Hasieratik aldea zabaldu du Bilbao Basketek, baina lehenengo laurdenean behintzat, Oldenburg berriz partidan sartzeko gai izan da, gauzak txarto jarri arren. Talde lehiakorra zela erakutsi nahi izan du.

Bigarren laurdenetik aurrera, baina, nahi bezala aritu dira beltzezko gizonak, kanpotik barrura eta baita jokoa irekitzen ere. Jokaldiak nahi duen moduan antolatu ditu, nahi duen lekuan bukatuta. Aurkariak ez ditu defentsa lanak ondo egin. 19ra arteko aldea lortua zuen Bilbao Basketek lehenengo zatian.

Atsedenalditik bueltan gauzak ez dira aldatu. Are gehiago, Bilbao Basketentzat hobetu dira. Erakustaldia eman dute bilbotarrek, arlo guztietan nagusitasuna erakutsiz. Beste aldean, ezer gutxi.

Hirukoetan portzentaje altua izan du Bilbao Basketek. Izan ere, ez du arazorik izan kanpotik jokatzeko, eta zenbaki zoragarriak lortu ditu hiruko lerrotik.

Jokalarien balorazioak partidaren azken minutuetan norgehiagokaren nondik norakoak argi uzten ditu. Bostek 20tik goragoko balorazioa zuten: Hannah (27), James (26), Suarez (25), Bertans (23) eta Borg (20). Beste aldean, bakar batek ere ez zuen nota positiboa. Txarrena, Qvale, -33ko balorazioarekin.

FITXA TEKNIKOA

EWE Baskets Oldenburg: Kramer (8), Prepelic (9), Paulding (11), Aleksandrov (8) eta Qvale (4) -hasierako boskotea- Winberg, Smeulders (14), Bacak, Lockhart, Schwethelm eta Duggins (6).

Dominion Bilbao Basket: Hannah (15), Bertans (17), Mumbrú (9), Alex Suárez (9) eta James (10) -hasierako boskotea-; Rau Lopez (3), Bogris (4), Ruoff (12), Hervelle (3), Borg (12), Todorovic eta Mendia.

Partzialak: 16-27, 29-45, 48-71 eta 60-94.


Nekea igartzen da

Prentsan beti irakurtzen da atseden eguna asko eskertzen dela txirrindularion artean. Eta lehenengoa halaxe izaten da, Vueltako bigarren asteari indarberrituta ekiteko. Baina bigarren atseden eguna motz geratzen da, oso nekatuta iristen baikara. Eskertzen dugu, noski, baina beti zapore hori uzten digu, gutxitxo izan dela.

Hamar ordu egin ditugu lo, eta goizeko hamarretan esnatu gara. Gosaldu ondoren, entrenamendu txiki bat egin dugu, 40 kilometrokoa, baina oso poliki. Zikloturista pare batek ere pasatu gaituzte bidean, euren tripatzarrekin, eta guri grazia egin digu. Izan ere, normalean alderantziz izaten da, baina gaur [atzo] ez. Ez da oso ohikoa izan egoera hori, baina jakinaren gainean geunden oso nekatuta geundela.

Bazkalondoan, bi orduko siesta egin dugu gehienok, eta hamabi ordu lo egiteak erakusten du nola dauden gure gorputzak. Arratsaldean, berriz, kontu gutxi. Gehienok etxekoen bisita jaso dugu, eta izugarri estimatzen da. Inoiz beharra badago bisita jasotzeko, horrelakoetan egoten da. Moral aldetik gora egiteko gauza ederra izaten da.

Egunaren txarrena zera izaten da, azkar bukatzen dela, eta afalorduan biharko [gaurko] etapako kontuak izango ditugu izpide. Horrek estresa sortzen du. Etapak oso hasiera gogorra dauka, eta ez da erraza izango. Aukera ugari daude ihesaldia helmugara iristeko, eta horretan ahaleginduko gara, aurrean sartzen. Dena den, tropel guztiaren nahia izango da hori, eta zaila izango da.


Baskoniak CSKA menderatzea du xede, beste emaitzei begiratu behar ez izateko

Moskuko taldeari irabaziko balio, zuzenean sailkatuko litzateke beste taldeek zer egiten duten kontuan izan gabe.

Kirolbet Baskoniak CSKAren aurka Moskun irabaztea besterik ez du buruan, gaur, 19:00etan, jokatu behar duen Euroligako norgehiagokan. Hala eginez gero, gasteiztarrek ez lukete fase erregularreko gainerako partidetako emaitzei begiratu beharrik izango, play-offetara sailkatzeko falta diren hiru taldeak zein diren jakiteko. Sei talde daude oraindik jaberik ez duten hiru postuen lehian: Panathinaikos, Zalgiris, Armani Milan, Makabi Tel Aviv, Olympiakos eta Baskonia.

Gasteiztarrak dira, hain zuzen ere, play-off horietara igarotzeko aukera gehien dutenak (% 93,75). Euroligak berak jakitera eman dituen datuen arabera, Perasovicen taldeak aukera ugari ditu, baita seigarren sailkatzeko ere (% 62,5), eta, hala gertatzekotan, Real Madrilen aurka jokatuko luke.

Zazpigarren amaitu eta hurrengo kanporaketan CSKAren aurka jokatzeko aukerak txikiagoak dira (% 21,9), eta are murritzagoak zortzigarren izatekoak (% 9,4).

Bestalde, berdinketarik gehienak arabarren aldekoak dira, baina Velimir Perasovicen taldeak Errusiako norgehiagokan dago buru-belarri sartuta. Bere aurkariak ez du ezer jokoan izango, eta bigarren geratuko da fase erregularreko sailkapenean, osteguneko partidako emaitza zeinahi dela ere.

Dena dela, Moskuko kantxa kontinenteko zailenetakoa da, eta horren erakusgarri da Baskoniak bertan jokatu dituen 17 neurketatik bi baino ez dituela irabazi. Horietako lehena 2001-02 denboraldian izan zen (73-90), eta bigarrena, 2005eko Lauko Finalean. Orduko hartan, Baskonia finala jokatzeko sailkatu zen, aurreikuspen guztien aurka (78-85).

Emaitza horiek gorabehera, gasteiztarrek lehen itzulian Buesa Arenan eskuratutako garaipena errepikatu nahi dute (76-73).

Horretarako, Perasovicek aurreko asteetan baino jokalari gehiago erabili ahal izango ditu, Tornike Shengelia georgiarra eta Patricio Garino argentinarra taldeko dinamikara bueltatu baitira.

Defentsako lana eta errebotearen kontrola berebiziko garrantzia duten alderdiak izango dira lehian zehar. Baskoniarrek estu hartu beharko dute Cory Higgins errusiarren saskiratzaile nagusia (15 puntu, batez beste). Horretaz aparte, tentuz zaindu beharko dute Nando de Colo eta Sergio Rodriguez joko-antolatzaileen sormena eta Will Clyburn edota Alec Peters jokalariek hainbat jokamoldetara egokitzeko duten ahalmena ere.

CSKA da Euroligan punturik gehien sartzen duten taldeen zerrendan bigarrena (86,9 puntu partida bakoitzeko). Aitzitik, Baskoniak zenbaki hobeak ditu guztizko erreboteetan, asistentzietan eta berreskuratutako baloi-kopuruan. Errusiarrek, berriz, batez beste, hiruko jaurtiketetan, guztien % 39,8 gauzatzen dituzte.

Baskoniak partida galduko balu, Milanen, Real Madrilen edota Olympiakosen porroten zain geratu beharko litzateke.

Fitxa teknikoa:

CSKA Mosku: Hackett, De Colo, Kurbanov, Bolomboy eta Hines (balizko hasierako bostekoa); Rodriguez, Hunter, Higgins, Peters, Vorontsevich, Clyburn eta Ukhov.

Kirolbet Baskonia: Vildoza, Hilliard, Shields, Voigtmann eta Poirier (balizko hasierako bostekoa); Shengelia, Huertas, Diop, Jones, Sedekerskis, Penava eta Gonzalez.

Epaileak: Ryzhyk, Jovcic eta Laurinavicius.

Pabiloia: Megasport Arena.

Ordua: 19:00.


Maiatzaren 24an egingo dute kanpo ebaluazio diagnostikoa Zaraoben

Proba horri planto egingo diotela adierazi dute ikasle eragileek. Eskualdeko mobilizazioa deitu dute gaurko (maiatzak 18), 18:00etan Amurrioko Juan Urrutia plazan.

Hezkuntza Sailak Zaraobe Institutuan egin nahi duen “kanpo ebaluazio diagnostikoak” badu data zehaztuta: maiatzaren 24an egingo dute, datorren asteazkenean. Jaurlaritzatik adierazi dute proba hori ez dela errebalida bat izango eta ez duela inolako eraginik izango emaitza akademikoetan. Baina hori hala ez dela salatu dute hezkuntza eragileek, eta azterketari planto egiteko deia zabaldu dute.

Planto egiteko deia

Eskualdeko mobilizazioa deitu du gaurko (maiatzak 18) Ikasle Abertzaleak erakundeak. 18:00etan izango da hitzordua Amurrioko Juan Urrutia plazan. Maiatzaren 24an ere mobilizatzeko asmoa dutela adierazi dute. “Oraindik ez dakigu zer ordutan egingo den azterketa Zaraoben, baina jakin bezain laster mobilizazioa deituko dugu, azterketari planto egiteko”.

Zaraobeko ikasleak ez dira proba horri aurre egiteko antolatzen ari diren bakarrak. Gasteizko zenbait ikastetxetan planto egin diote jada azterketari.


Katalunairi traizio egitea leporatu dio EH Bilduk EAJri

Urriaren 1ean erreferenduma egingo dela ziur agertu dira EAJ eta EH Bildu. PPk eta PSE-EEk, berriz, prozesua antzerki hutsa dela esan dute.

Kataluniako prozesu independentista izan dute hizpide, goizean, euskal alderdi nagusienetako ordezkariek, Radio Euskadin. Joseba Egibar EAJko legebiltzarkidearen iritzian, Espainiako Gobernuak azken urteotan erakutsi duen errespetu faltaren aurrean, Kataluniak ez dauka beste irtenbiderik.

"Sinestezina" iritzi dio Egibarrek Espainiako Gobernuko buruak adostutako erreferendum bat antolatzeko aukerari muzin egin, eta kataluniarrei beste biderik ez ematea.

"Espainiako Gobernua ez da gai izan" Kataluniari proposamen politiko bakar bat ere eskaintzeko, Egibarren iritzian. Rajoyren erantzun bakarra "ezetza" da, eta horretarako Fiskaltzaren eta Auzitegi Konstituzionalaren bideak erabiltzen ditu, buruzagi jeltzalearen aburuz.

Urriaren 1ean "demokraziak gainezka" egingo duela esan du Egibarrek. Gaineratu duenez, proposamen politikorik egon ez denez, Kataluniari boto-kutxak ateratzea beste irtenbiderik ez zaio geratu, "duintasun pertsonalagatik eta kolektiboagatik".

EH Bildu

Iker Casanovak EH Bilduko legebiltzarkideak ere ez du zalantzarik, eta urriaren 1ean kataluniarrek etorkizunari buruzko botoa emango dutela eta Kataluniako Errepublikaren abiapuntua jarriko dutela esan du.

EAJren jarrera gogor kritikatu du Casanovak. Rajoyren "helduleku izateari utzi", eta prozesu independentistaren alde argi eta garbi agertzeko eskatu die jeltzaleei. "Ez dut irudikatu ere egin nahi; Puigdemont kartzelan eta EAJ PPrekin aurrekontuei babesa eman edo ez eztabaidatzen", esan du.

Elkarrekin Podemos

Jose Ramon Becerra Elkarrekin Podemoseko legebiltzarkideak ere EAJren jarrera salatu du. Espainiako Gobernuan Alderdi Popularrari babesa ematen noiz arte jarraitu behar duten galdetu die jeltzaleei Becerrak. Horren iritzian, egungo egoeraren "erantzule nagusia PP da".

Erabakitzeko eskubidearen alde agertu da, baina eskubide hori nola gauzatzean dago gakoa Elkarrekin Podemoseko kidearentzat. Erabakitzeko eskubidea akordioaren eta elkarrizketaren bidez gauzatu behar dela uste du, Eskozian eta Quebecen bezala. Katalunian aukeratutako bidea ez dela egokiena esan du.

PSE-EE

Jose Antonio Pastor PSE-EEk legebiltzarkidearentzat, berriz, erreferendumak eta Katalunian bizi duten prozesuak ez dute ez buru eta ez hankarik. Prozesuak ibilbide laburra izango duela ziurtatu du eta ondorio bakarra urriaren 2ko "frustrazioa" izango dela nabarmendu du. Horren iritzian, kataluniarren gehiengoak ez du Espainiarekin duen lotura hautsi nahi, eta egoera bideratzeko tresna politikoak erabiltzeko deia egin du. PP

Iritzi berekoa da Borja Semper buruzagi popularra ere. Urriaren 1ean ez dela galdeketarik egongo adierazi du, eta egotekotan "antzerki hutsa" izango dela gaineratu du. Urriaren 2an zabalduko da, Semperren hitzetan, prozesu honen arorik interesanteena, "elkarrizketarako mekanismoak aktibatu" beharko direlako.

"Euskadi bezalako erkidegoen eredua" jarraitzea dela biderik egokiena esan du, Espainiako Gobernuarekin hitz eginez.


«Zorionekoa naiz gaitza aurkitu zidatelako; orain ez du arriskurik»


Pettiren emanaldia, Marina Txikin

St Patricks Day ospatzeko, Tarteka Jazz elkarteak Petti musikari beratarraren emanaldia antolatu du larunbaterako. Ohi bezala, Marina Txiki tabernan izango da, 23:00etan hasita.


Euskara, Lanbide Heziketatik lan mundura murgiltzeko zubia

2018-19 ikasturterako matrikulazio epea zabaltzeko hilabete inguru falta denean, hedabideetan bolo-bolo dabil albistea: bertako enpresek lanbide heziketako ikasleak behar dituzte lanerako. “Egia da. Behar handia dago”, diote eskualdeko adituek.

Enpresen beharren aurrean, euskarak paper garrantzitsua jokatzen du. Lantegi askok, euskaraz ikasi duten ikasleak nahi eta behar dituzte. “Enpresa askok ikasle elebidunak eskatzen dizkigute. Kontuan izan, inguruotako enpresen bezero asko euskalduna dela”, Usurbilgo Lanbide Eskolatik gaineratu digutenez. Nazioartekotze prozesu betean diren lantegiok, “hizkuntzak menderatzen dituzten langileak nahi dituzte. Zenbat eta hizkuntza gehiago menderatu, hobeto”. Eta tartean noski, “ikasleak euskara mendera dezala, enpresa askotako eskaera izaten da”.

Lan eremuaren arabera ordea, panorama aldatzen da. Leizaran institutuan gizarteratzearen inguruko goi mailako heziketa zikloa eskaintzen dute, D ereduan. Bada euskarazko langileen eskaria; “hezkuntza-laguntzako espezialista izateko, menpekotasunarekin lotutako lanpostu batzuetan ere bai, baina harrera-egoitzetako hezitzaileen laguntzaile izateko lanpostuetan ez”.

Baliabideak euskalduntzen

Egungo lan munduko erronka eta beharrei erantzuteko euskarazko eskaintzaren aldeko apustua egiten da Buruntzaldeko ikastetxeetan. “Lanbide Heziketa beti saiatzen da enpresari erantzuna ematen”, Usurbilgo Lanbide Eskolatik adierazi dutenez.

Horrek noski, lanketa handia eskatzen du, baliabideen ikuspuntutik. Azpimarratzekoa da zentzu honetan, Laneki proiektuak Lanbide Heziketan ikasmaterial didaktikoak euskaratzen egiten duen ekarpena. Eta ondorioz, hezkuntza eskaintza hau euskalduntzen dihardu. “Beti saiatzen gara material berria euskaratzen. Lan handia da”, adierazi digute Usurbilgo Lanbide Eskolatik.

Azpimarratzekoa esaterako, Leizaran Institutuan izan duen eragina. “Gure Gizarteratzeko departamentua aitzindaria izan zen gure zikloko euskarazko materiala Laneki/Jakinbai web- orrian argitaratzen. Hainbat lan, itzulpen eta irakasleen IRALE euskalduntze programaren bidezko R-400 ikastaroaren bidez ere gure ekarpena egin dugu”.

Aurretik eginiko ibilbidearen eragina

Eskaintza eta baliabideak badaude euskaraz, euskaraz ikasteko eskaera ere badago eta. Belaunaldi berria geroz eta euskaldunagoa da eta horrek isla argia du D eredua eskaintzen duten ikastetxeetan. Usurbilgo Lanbide Eskolan esaterako, “geroz eta ikasle gehiagok eskatzen du euskaraz ikastea”.

Mailaren arabera ordea desberdintasunak nabari dituzte, esaterako, Hernaniko Lanbide Heziketan. Goi mailako zikloetan bai, eskari handia dute. Aldiz, Oinarrizko Lanbide Heziketan, euskaraz ez dakiten ikasle bat baino gehiago dute, gerora erdi mailara igarotzen direnak. “Ez dago laguntzarik ikasleok euskaraz ikasi ahal izateko” eta horrek “erdi mailan eragiten du”. Talde mistoa dute mekanizazioko ikasketetan. Alde horretatik garrantzizkoa deritzote Hernaniko Lanbide Heziketako ikastetxetik, erdi eta goi mailako zikloetara heldu aurretik, “ikasleek egiten duten bidea euskalduntzea, Lanbide Heziketara heltzean euskararen erabilpen handiagoa egon dadin”.

B eredua

D ereduaz gain, Buruntzaldeako ikastetxeetan bada euskara neurri batean txertatua duen B eredua ere. Kasuotan, “moduluen %25a euskaraz bermatua egon behar du”, Urnietako Salesiarren ikastetxetik zehaztu digutenez. Bada ezberdintasun nabarmen bat, ikastetxe publiko eta kontzertatuen artean. “Kontzertatuak oso mugatuak geratzen gara, euskara ehuneko ehunean bermatzeko”. Andoaingo La Salle-Berrozpetik gaineratu digutenez, “publikoek euskarazko taldeak sortzeko desdobleak dituzte. Ikastetxe kontzertatuetan ez dugu halako baliabiderik”.

Eta ondorio argia du horrek. La Salle-Berrozpen aurreko etapetan D ereduan ikasi duten ikasleak dituzte Lanbide Heziketan. Baina hauez gain, badira kanpotik bertara ikastera datozenak ere, oso profil ezberdinekoak, “batzuk euskara maila ona dute, beste batzuk aldiz, ez”. Testuinguru honetan, “taldeak desdoblatzeko aukerarik ematen ez digutenez, gure erronka, perfil ezberdin horiek talde berdinetan txertatzea da, horretara behartuta gaude”. B eredua euskalduntzen ahalegintzen dabiltzala gaineratu digute, “plangintza egina dugu eta garatzen ari gara”.

Buruntzaldeako Lanbide Heziketako ikastetxeek erronka gehiago ere badituzte. Andoaingo Leitzaranen, “erabiltzen dugun material gehiago euskaratzea da gure helburuetako bat, eta metodologia berri aktibo-kolaboratiboetan sartzen ari garenez, egiten ditugun erronkak euskaraz egitea da gure helburua”.

Etengabe berritu, eguneratzea aipatzen dute Usurbilgo Lanbide Eskolatik, helburu argi batekin; euskaraz ikasi nahi duten guztiei erantzun ahal izatea.

Euskalduntzen segitzeko lana

Erreportajean zehar argi geratu den moduan, bada euskarazko eskaintza Lanbide Heziketan Buruntzaldean. Euskara ikastea ezinbestekoa da, lan merkatuan ate gehiago zabaltzeko. Baina oraindik bada zer egina Lanbide Heziketa guztiz euskalduna izateko bide horretan. Eta horretan dihardute bai ikastetxeek, baita Buruntzaldeako tokiko erakundeek. Andoain, Astigarraga, Hernani, Lasarte-Oria, Urnieta eta Usurbilgo Udaletako euskara batzordeek urteak daramatzate Lanbide Heziketan ere euskara bermatua egon dadin lanean. Tartean, ikasmateriala euskaratzen duen Laneki egitasmoa diruz laguntzen. Aurten, 8.000 euro bideratu dituzte proiektu horretara. Aurrematrikulazio kanpaina gerturatzen ari den honetan, urtero moduan, herritarrak ikasketok euskaraz egitera animatzen dituzte.

D ereduan ikasteak, hainbat abantaila eskaintzen baititu. Euskaraz ikasten segitzeko aukera izatearekin batera, bi hizkuntzetan lan egiteko prestakuntza jaso daiteke Buruntzaldean. Eta ikasketak euskaraz eginez gero, erdi mailako zikloetan B-1 eta goi mailako zikloetan B-2 euskara ziurtagiriak eskuratu daitezke azterketarik egin gabe.


Mikel Esnal Espainiako Txapelketan


Pobrezia egoera larria bikoitza da Orion, Gipuzkoarekin alderatuta

'Pobrezia, gabezia eta gizarte bazterkeria Orion' ikerketako emaitzak ezagutzera eman ditu Siadeco enpresak. Familien %20 pobrezia egoera erlatiboan dago Orion.

Pobrezia, gabezia eta gizarte bazterkeria Orion ikerketa lana egin du Siadeco enpresak, Orioko Udalak eskatuta, eta asteartean aurkeztu zituzten emaitzak jendaurrean. Dena den, ez zen herritarrek ikerketa horren berri zuten lehen aldia; txostenean jasotako hainbat datu azaldu zituzten alkategaiek udal hauteskundeen harira KARKARAk eta Hitzak antolatutako mahai inguruan, eta datuek harrituta utzi zituzten oriotar asko. Izan ere, ikerketaren arabera, Orioko familien %11,3k pobrezia egoera larria bizi dute, hau da, 200 familia inguruk. Datua esanguratsua da, are gehiago, kontuan hartuta Gipuzkoako eta Euskal Autonomia Erkidegoko pobrezia egoera larrian bizi diren familien tasaren bikoitza dela Oriokoa, gutxi gorabehera: Lurraldeko tasa %5,3 da, eta EAEkoa %4,9. Hain zuzen, Espainiako tasaren parekoa da Oriokoa.

Pobrezia larria neurtzeko hainbat parametro daude zehaztuta. Esaterako, heldu bakarraz osatutako familia unitateetan, hilean 583,4 euro baino gutxiago jasotzen dituztenak sartuko lirateke talde horretan. Bi heldu eta 14 urtez azpiko bi seme-alaba dituzten familien kasuan, berriz, hilean 1.225,24 eurotik behera dago zehaztuta pobrezia egoera larria markatzen duen atalasea. Hala, ikerketaren arabera, Orion egoera larri hori bizi dute «familiako erreferentziazko pertsona langabezian duten etxebizitzen %40k, ama bakarreko familien %15ek, baita hiru belaunalditako kideez osatutako familien %22,2k eta familia ez diren eta etxebizitza elkarbanatzen duten herritarrez osatutako unitateen %20k ere».

Gora egin du biztanleriak

Orioko biztanleria asko igo da azken 10-15 urteetan, baina ikerlariek zehaztu zuten «bi maila sozio-ekonomiko nabarmen» bereiz daitezkeela herritar berrien artean. Alde batetik, inguruko herrietatik Oriora etorritakoen multzoa dago, «herriak kokapen eta komunikazio onak dituelako eta etxebizitza beste herrietan baino merkeagoa delako etorri dira». Familia gazteak dira nagusiki, eta «Erribera eta Munto eremuetan eta hondartza inguruan» eraiki diren etxebizitza berrietan bizi dira.

Bestetik, atzerrian jaiotako etorkinak ere hartu ditu Oriok, eta ikerketaren arabera, «pobreziak gehien kolpatzen duen kolektiboa da hori». Multzo horretako oriotar berriak «Alde Zaharreko, Aita Lertxundi kaleko eta Anibarko Portuko etxebizitzetan» bizi dira.

Pobrezia erlatiboa

Orioko herritarren %20,6k pobrezia atalasetik beherako diru-sarrerak dituela ere ondorioztatu du ikerketak, Gipuzkoako eta EAEko datuen antzera. Talde horretan sartzeko, pertsona heldu bakarrak osatutako familiak 875,10 euro baino gutxiagoko diru-sarrerak izan behar ditu hilean, eta bi helduk eta 14 urte azpiko bi seme-alabak osatutako familiak, berriz, 1.837,71 euroz azpikoak.

Egoera ulertzeko pobreziaren hainbat adierazle azaldu zituzten ikerlariek. Besteak beste, aipatu zuten, «Orioko ehun etxebizitza ingurutan argindarra, ura, gasa edo bestelako erregaiak ordaintzerakoan atzerapenak dituztela, edo ez dituztela ordaindu; baita, herriko ehun etxebizitzetan hotza pasatzen dutela ere». Gosea pasatu dutenak gutxiago dira, baina «50 familia-talde inguru izatera» iritsi dira. Horrez gain, «300 etxebizitza ingurutan oinarrizko gastuak murriztu» behar izan dituztela ere azaldu dute txostenaren aurkezpenean.


Apeaderotik Kaxkora igogailu berria inauguratuko dute gaur

Apeaderotik Kaxkora joateko igogailu berria inauguratuko dute gaur. Goizeko 11:30etan, apeadero ondoan.


Herrarik gabeko harria

Elkarbizitza eraikitzeko «bide luzea» dagoela egiteko azaldu dute Zabalzak eta Garcia Arrizabalagak. Parlamentuan biktima ugari elkartu ditu Foro Sozialak

Bi biktima, bi istorio, bi erantzun. 1980an, Komando Autonomo Antikapitalistek Juan Manuel Garcia Cordero bahitu zuten, eta bi tiro emanda hil. Ordu hartan 18 urte zituen Iñaki Garcia Arrizabalaga semeari begietan iltzatuta geratu zitzaion betiko aitaren irudia, zuhaitz bati kateatua, hilik. «Gorrotoaren bidetik jo nuen, gero eta herra handiagoarekin. Harik eta gogoeta pertsonal batek pentsarazi zidan arte jende hark ez zuela soilik aita hil, baizik eta ni nire bizitza ere hondatzen ari nintzela». Guardia Zibilak Mikel Zabalzari 1985ean egindakoaren aurrean, berriz, Lourdes Zabalzak isiltasunarekin erantzun zuen etxe barruan. «Nire alabek komunikabideen bidez ezagutu zuten kasua. Zer transmititu behar nien? Ez nien gorrotoa zabaldu nahi, eta isildu egin nintzen».

Gorrotoaren eta isiltasunaren bidea hartuagatik, bai Iñaki Garciak bai Lourdes Zabalzak argi dute gaur egun gorrotorik gabeko elkarbizitza eraiki behar dela. Indarkeria eta haren ondorioak oso-oso gertutik ezagutu badituzte ere, Iñaki Garcia Arrizabalagaren ustez, herritar orori dagokio gogoeta egitea eta pentsatzea zer egin dezakeen elkarbizitzaren alde: «Ez dagokit niri elkarbizitza altxatzea, baina jar dezaket nire harria. Ez dut ez gorrotorik, ez herrarik, ez mendeku goserik igorri behar». Horrekin batera, interesgarritzat jo zuen indarkeria jasan duten biktima ororekin enpatia ariketa egitea. «Mikel [Zabalza] hil zutenek ez naute ordezkatzen, eta aita hil zutenek ez dute Lourdes ordezkatzen. Ez naiz ez alde batekoa ez bestekoa».

Carlos Perez Conde kazetariak gidatuta, bakeaz, elkarbizitzaz, memoriaz solas egin zuten atzo arratsaldean Garcia Arrizabalagak eta Zabalzak parlamentuan. Nafarroan elkarbizitza eraikitzen izenburupean, Foro Sozialak foru erkidegoan indar eta ikusmin handiko jardunaldia antolatu zuen. Ainhoa Aznarez parlamentuko lehendakariak hitzordu horretarako osoko bilkurako ganbera aukeratu zuen, eta espazio fisiko horrek beste aretoek ez duten handitasuna eman zion ekinaldiari. Zabalza parlamentarien besaulkietan, herritarren ordezkariek Nafarroako hainbat ezaguni zein anonimori egin zieten tokia.

Legebiltzarkideen artean, UPN eta PPkoen hutsunea nabari zen. Nafarroako Gobernuak ez zuen ordezkaririk igorri, baina protagonismo politikoa laukoari utzi zion. Haren izenean, Aznarezek azpimarratu zuen parlamentuko gehiengoak konpromiso osoa duela bakea eraikitzearen alde. Lehen zatia amaituta, indarkeria mota desberdinak jasan dituzten pertsonek hartu zuten hitza, eta eztabaidarako tartea ere ireki zen.

«Aitak ez zuen bizi nahi»

Lehen hitzaldian, bereziki hunkigarria izan zen Lourdes Zabalza bere gurasoekin gogoratu baitzen. «Gertatutakoak heriotzara eraman zituen. Aitak ez zuen bizi nahi, eta amak oso gaizki pasatu zuen». Familia barruan gaia «ia tabu bat» bihurtu zen. Zabalzak gogora ekarri zuen auzia birritan ireki eta itxi zela, eta Guardia Zibilaren zigorgabetasunak beldur itzala utzi duela. «Alabek galdetu izan didate: 'Eta Guardia Zibila badator?'. Erantzun diet jada nahikoa min egina digutela».

Garcia Arrizabalagak gogoan hartu du bere aitaren kasuan ez dagoela errudunik, eta datorren urtean betiko itxi daitekeela. Hala eta guztiz ere, Zabalzaren esanetan, justiziarik gabe eraiki daiteke elkarbizitza, «baina zailagoa da». Garcia Arrizabalagak 1936ko gerraren ondorenarekin alderatu du, eta zauria gaizki ixteko arriskuaz ohartarazi du.

Nekearen arriskua

Egungo egoerari nekearen arriskua ere sumatzen dio Garcia Arrizabalagak. Imanol Zubero soziologoak iritzi artikulu batean zioenez, «bakeak ez ditu jasaten ez heroiak ez biktimak». Horren aurrean, Garcia Arrizabalagak antzeman du herritarren artean halako asperdura bat —«badatoz berriro biktimak bere matrakarekin»—, eta biktimizazio prozesu bat errepikatzeko aukera dagoela iritzi dio. Dena den, haren ustez, ostrukaren politikak ezin du betiko iraun, eta «zauriak sendatu behar dira».

Zabalzak, berriz, ETAren biktimen elkarte batzuen artean ez du inongo enpatiarik sumatzen eurekiko: «Zorionez, gero hitz egiten duzu biktima gehiagorekin, eta eurek badute enpatiarako ahalmena, eta horiek uler ditzakezu». Garcia Arrizabalagaren ustez, biktimen elkarteen artean iritzi aniztasuna egon behar du, eta batzuek euren gertukoei soilik erreparatzeko joera dute, baina ezaugarri bakarra eskatu du: «Herrarik eta mendekurik gabe egitea».

Espainiako Gobernua osatu berri, biek nabarmendu dute «asko» egin dezakeela. «Aurrera egiteko erantzukizuna dagokie; ezin dira egon bost urteotan ezer gertatu ez balitz bezala», aipatu du Garcia Arrizabalagak. Argi du presoak hurbiltzeak tentsioa baretu eta elkarrizketa erraztuko lukeela. ETArenak ez diren biktimak aitortzen dituzten legeen aurka ere ez jotzeko eskatu dio Madrili. «Memoria ez dadila onkeria ariketa bat izan, baizik gertatutakoari zilegitasuna kentzeko modu bat».

Lourdes Zabalzari, berriz, pena eman dio UPNko eta PPko ordezkariak ganbera horretan ez egoteak eta besteen minari buruz ez entzun ahal izateak. Era berean, espero du inoiz ofizialki aitortuko dela anaiaren kasua. Biek azpimarratu dutenez, elkarbizitza eraikitzeko «bide luzea dago» egiteko, baina atzera begiratzean «duela hamar urte baino hobeto» daude. Zabalzak adierazi bezala, «hemen hitz egiten aritzea, jada, itzela da».


«Kaosak on egiten dio Ikuspuntu jaialdiari»

Arriskua tentatuz, baina amildegira erori gabe. Joko horretan dihardu Oskar Alegriak, orekan. Formulak, oraingoz, emaitza onak ekarri dizkio: etorkizuna eta erreferentzialtasuna ziurtatuta, garai goxoan da Ikuspuntu dokumentalen jaialdia.

«Garai historikoan» iritsi da Ikuspuntu zinema dokumentalaren jaialdia bere hamargarren aldira. Hala uste du Oskar Alegria zuzendari artistikoak (Iruñea, 1973). Ikuspuntuk arriskuak hartzeko aukera eman dio. Eta hori «luxua» dela dio.

Orain dela bi urteko elkarrizketan bota zenuen aldarria: «Jaialdiek zahartzeko eskubidea dute». Ikuspuntu zahartu da. Hamar urte ditu jadanik.

Ematen du, lehen begiratuan, hamar urte ez dela deus. Hala erraten zuen tangoak, «20 urte ez da ezer». Baina gure kasuan hamar urteok oso gorabeheratsuak izan dira; jaialdia bertan behera uzteko zorian egon gara, eta, beraz, uste dut hamar urte hauek urrezko ezteietako zaporea dutela.

Askotan ez zenuen sinetsiko une hau iritsiko zenik...

Nik ez dakit, baina aurreko zuzendari artistikoari galdetzen badiozu... Hari egokitu zitzaion egoerarik larriena, eta ez zen hain baikorra. Ez dut erran nahi jaialdia guk berreskuratu dugunik, baina niri egokitu zait Ikuspuntu egonkortzeko garaia. Uste dut garai historiko baten aurrean gaudela; gure jaialdiaren ibilbidean, lehen aldiz, orainaldiari begira diezaiokegu, eta ez geroaldiari. Jaialdi honek beti begiratu dio geroari, izuz, beldurrez. Orain, lehen aldiz, momentu goxo batean gaude, gelditzeko eta pausatzeko garaian.

Nola zahartu da Ikuspuntu? Zertan aldatu da jaio zenetik hona?

Ikuspunturen hirugarren zuzendaritza da oraingoa, eta bakoitzak bere perfumea eman dio jaialdiari. Perfume bat izan da, ez da aizkorakadarik edo izugarrizko aldaketarik izan. Mantendu dira jaialdiaren lerro nagusiak, baina bakoitzak bere perfumea ematen dio. Baina sakonean, filosofia edo espiritu bera dago.

Zein da espiritu hori?

Harrapaezina da. Galdera potoloa da hori; uste dut hiru edo lau aldiz egin diodala neure buruari. Ezohiko dokumentaletan gabiltza, ez da zinema jaialdi arrunta.Ez dut erranen abangoardista denik, baina berezia da. Jendeak erraten du Iruñera etortzen dela proposamen ausartak ikustera. Badago ausardi puntu bat, arrisku bat hartzen dugu programatzen dugunean. Hitz bat aukeratzekotan, horixe aukeratuko nuke: arriskua.

Gaur egun, ziurtatua al du Ikuspuntuk etorkizuna?

Bai, ziurtatuta eta demostratuta. Gainera, Nafarroako Kultura kontseilaria [Ana Herrera] gure zuzendari exekutiboa izandakoa da, eta hori berme bat da guretzat.

Hain zuzen ere, Nafarroako Gobernuak bere organigraman integratu du Ikuspuntu. Aldaketarik sumatu duzue kudeaketan?

Aldaketa handirik ez; izatekotan, hutsune bat, Ana Herreraren partitzeak umezurtz utzi baikaitu. Trantsizio garai batean gaude, eta gogorra izan da, Anaren falta sumatu dugulako; haren lana izugarria izan zen, eta hutsunea beteezina da. Baina tira, beti kaosean gabiltza gu, eta kaosak on egiten dio festibal honi. Kaosetik bizirik ateratzen ikasi dugu.

Zein izan da jaialdia biziberritzeko formula?

Tira, ez da arrazoi bakarra egon, baina uste dut Baluarten kokatzea izan dela bat, Iruñeko erdigunea hartu dugulako. Garrantzitsua izan da, hemengo jendea gehiago animatu delako. Hemengo leiho bat ireki dugu, eta hori garrantzitsua izan da jaialdia hirian sendotzeko. Dena leku berean kontzentratzea ere erosoa da.

1.378 film jaso dituzue aurten, aurreko jaialdi batzuen bikoitza. Zeren seinale da hori?

Dokumentalak dira gehienbat, eta gaur egun teknologikoki errazagoa da norbere kabuz zerbait egitea. Lehen ez, lehen talde lana zen hori, eta baita lan garestia ere. Hor dago arrazoietako bat. Baina badira beste batzuk ere: gizakiari betidanik gustatu izan zaio errealitatea kontatzea, eta joera hori gero eta sendoago da. Betidanik izan da hala, baina egia da orain gehiago ikusten dela. Erranen nuke badela moda edo joera bat dokumentalak egiteko.

Eztabaidaezina da hori; gero eta proposamen gehiago daude genero horretan, eta gero eta kalitate handiagoarekin. Publikoarekiko konexioa, ordea, urrunegi al dago oraindik?

Bai, egia da hori. Zuri-beltza eta dokumentala hitzak baztertu behar izaten dira aretoa betetzeko. Baina tira, ez dakit, joan den astean zuri-beltzeko dokumental bat eman genuen Nafarroako Filmotekan, eta ehun pertsona geratu ziren kanpoan. Beraz, auskalo.

Ikuspuntun nabaritu al duzue ikusleekiko konexio arazorik?

Ez, inondik inora. Iaz aretoak egunero bete ziren , eta hiruzpalau emanaldi errepikatu behar izan genituen. Hori seinale ona da. Film oso arraroak eman edo gauzak muturrera eraman arren, jendeak erantzuten du. Iaz, adibidez, Isidoro Valcarcel Medinaren film bat eman genuen: liburu bat agertzen da bertan, eta pertsona batek irakurtzen du, ordu eta erdiz. Valcarcel Medinak berak esan zigun iazkoa izan zela bere errekorra, 60 pertsona joan zirelako ikustera, eta azkeneko momentura arte 50 geratzen zirelako. Hau da, hamarrek bakarrik utzi zuten aretoa, eta hori marka zen. Hori jaialdi batean lortzen ahal da; hortik kanpo, film hori Iruñean urrian emanez gero, auskalo. Hori da gure jaialdiak duen luxua. Aurten, Michael Snowen film bat emango dugu [La Région Centrale], hiru ordukoa, eta paisaia besterik ez da ikusten. Japoniatik etorriko da kazetari bat hori ikustera, pentsa..

Proposamenetan arriskua noraino eraman izaten da kontua, erabat erori gabe...

Hor dago gakoa. Ayrton Sennaren esaldi batekin oroitzen naiz sarri. Hark esaten zuen bihurgune batean kontrol guztia izaten bada zerbait gaizki doala. Egia da. Bihurgune askotik pasatu gara gu, eta gaizki dago bolantea sentitu eta dena kontrolpean izatea, baina dena kontroletik kanpo izatea ere ez da ona. Hor dago gakoa, arriskatu behar da, baina ziurtatuz era berean. Programatzerakoan, karteletan edo beste edozein gauza egitean hartzen dugu arriskua, eta dena ez da kontrolpean izaten. Hori polita da.

Baina nola lortu oreka puntua?

Galdeiozu Ayrton Sennari. Bihurgune batean hil zen azkenean; hori izan zuen amaiera; bihurgunea maitatu zuen, hil arte. Eskarmentua behar da zerk funtzionatzen duen eta zerk ez ikusteko. Bada oreka bat ere: film batzuekin arriskatzen dugu, eta beste batzuekin orekatu. Atearen irudia erabiltzen dut nik: ate bat irekia, baina ez guztiz zabalik, ezta itxita ere. Polita da, gauza muturrekoak eta gauza ulergarriagoak programatu ditzakegulako, baina lehendabiziko gauzak ikustera etortzen direnak pasatzen dira beste aretora ere. Jaialdiek begia hezten dute, eta halakoetan, ikusleak konfiantza eskaintzen dio programatzaileari, bere proposamenean bidaia bat egiteko.

Dokumental etiketa mugatuta geratu al da sortzen diren estilo guztiak ordezkatzeko?

Orain ez-fikzioa erabiltzen du askok, baina itsusia da, ezkorra. Baina bai, jaialdi batzuek beldurra diote dokumental hitzari, eta saiatzen dira ekiditen. Guk dokumentala esaten dugu. Fikzioak ere hartzen ditugu, batzuk errealitatearekin jolasten direlako, tabuak apurtuz eta mugak lausotuz. Eta hori gustatzen zaigu.

Jende askok, edonola, oso tipografia zehatzarekin lotzen du genero dokumentala.

Kontzeptua urardotu da urteen poderioz. Dokumentu hitza oso polita da, Nanuuk edo inuiten bizitzen dokumentu bat egitea, adibidez. Baina egia da dokumental hitzak etiketa itsusia duela. Batzuek pentsatzen dute telebistarako gauza bat dela, animaliena soilik. Serengetiri buruz hitz egiteko bakarrik balio duela dirudi. Baina dokumentala Lampedusako etorkinez mintzo da, edo Teherango grafitiez. Ugaritasuna handia da.

Denbora da aurtengo jaialdiaren leitmotiv-a, denbora eta zinearen arteko harremana. Askotarako eman dezakeen gaia da.

Kontakizun bat bilatzen dugu gure proposamena kontatzeko: aurten denboraren harlauza erori zaigu gainera, hamar urte beteta. Bistan da: zinemaren gai nagusia denbora da, eta baita espazioa bere anaia bikia ere. Pelikula guztiak denboraz eginak daude, materiala da, eskulturak zurez egin daitezkeen bezala, baina film batzuek denbora gehiago dute barruan, eta horiek izango dira gure zikloaren protagonistak. Lehen saioan sei film labur programatu ditugu, eta seiak jarraian ikusita, pertsona bat handitzen ikusiko dugu. Lehenengoan erditze bat, bigarrenean oinez ikasten...

Boyhood bat, nolabait esanda, baina dokumental itxuran.

Bai, hori da! Boyhood bat film laburrekin. Hori da programatzen ibiltzearen alorrik politena, sortzaile lana dela. Sei film labur elkartzean film bat sortzen da.

Hamazazpi film lehiatuko dira Sail Ofizialean. Zerk elkartzen ditu?

Paradoxikoa da: ezberdinak dira, badira pelikula artistikoak, sozialak, militanteagoak...baina denek dute mami antzekoa.

Zein da mami hori?

Hori gure sekretua da [barreak]. Coca-Colak ere ez luke esango berea. Familia bat osatzea bezala da... Ume guztiak ezberdinak dira, baina denak, zureak. Ezaugarria zein den? Arriskua hartzen dutela, eta erantzunik gabeko galderak bota.

Michael Snowen bisita zer da, jaialdiaren urtebetetze oparia?

Bai, pentsa, ia 90 urte ditu. Zaila izaten da gizon hau ekartzea. Maitasun gutunak idatzi behar izan dizkiogu, eta azkenean, bingo! Egia da gure jaialdiaren markak eta famak laguntzen gaituela.

Ikuspuntuk, beraz, izen ona du Iruñetik kanpora?

Bai, beti kontatzen dut gauza bera: kanpoan egonda, Iruñekoa naizela diodanean, beti, sanferminen aurretik esaten didate: «Ikuspuntu!». Harrotasunez hartzen dugu hori, noski.

Eta Iruñeko jendea, ba al da horren kontziente?

Uste dut kontzientzia hazten ari dela; hori da nire susmoa. Ez gara masako festibala, baina ez gara marjinalak ere. Iaz 7.000 ikusle izan ziren, eta hori kopuru polita da. Baina bai, oraindik badago Iruñean publizitatea egiteko beharra.


Marketatik jaiotako Markak

Zuzeneko musika eta poesia bilduko duen ikuskizun berezia hartuko du Jai Alai pilotalekuak bihar: ‘Markak (Gernika 2016). Bernardo Atxagaren ‘Markak. Gernika 1937 eta izen bereko dokumentala ditu oinarri.Hemen egon ginen, egun batean bizirik egon ginen hemen» adierazten duten markak uzten ditugu han eta hemen». Hala diote, Markak (Gernika 2016) ikuskizunari buruz aritzean. Gernikak, eta 1937ko bonbardaketak, hainbat markak eragin dituela. Eta marka horietatik jaio dira beste hainbat. Gernikako bonbardaketaren 79. urteurrena eta Gernika sortu zeneko 650. urtemugaren harira, Jai Alai pilotalekuak Markak (Gernika 2016) ikuskizuna hartuko du bihar. Zuzeneko musika eta poesia uztartuko dituztela jakinarazi dute. Bernardo Atxaga idazlearen Markak. Gernika 1937 liburua eta izen bereko dokumentala ditu oinarri produkzio horrek. Gernikaren sinbologiara hurbiltzeko «ahalegin poetikoa» ere bada. Agirre eta GernikaMarkak. Ikuskinaren barruan proiektatuko duten dokumentalak aztarna berezi horien esangura sakonagoa eta gaur egungo Gernikarekin nolako harremana duten arakatzen du. Ikuskizunean dokumentaleko pasarte batzuk aurkeztuko dira, zuzeneko musika eta Bernardo Atxagaren gidaritza poetikoa tartekatuz.Markak dokumentalaren azken sekuentzia izango da emanaldia, dokumentalaren amaiera. Jose Antonio Agirre Lehendakariaren gidartzapean Eusko Jaurlaritza sortu zenetik 80 urte beteko direla gogoratzeko egindako ikuskizun serie baten parte da dokumentala. Gernika gune zentrala zen Agirrerentzat, euskal laboreen eta askatasunen ikurra. Esangura eta sinbolo horiek berritzeko, modernizatzeko eta nazioartera zabaltzen aintzindaria izan zen Agirre. Sinblogia hori nola eraldatzen eta berritzen den landu dute dokumentalean. ArtistakMarkei jarraituz, beraien marka utziko dute hainbat artistak bihar gauean. Bernardo Atxaga, Ruper Ordorika, Nebbian, Maite Arrotajauregi Mursego, Aitor Etxebarria, Ander Mujika eta Jatsu Argaratek parte hartuko dute. Nebbianek, gainera, Hibai Etxebarriaren kolaborazioa izango du.Mursegok, bestalde, Vedran Smailovic musikariarekin batera eskainiko du emanaldia. Gernika eta Eibar arteko loturak landuko dituzte.


Master Cup txapelketako finalerdietatik kanpo gelditu da Naroa Elizalde zubietarra

Araitz Eizagirrerekin bikotea osatuz, zubietarrak Laboral Kutxa Emakumeen Master Cup txapelketako bi partida jokatu ditu asteburuan. Horietatik bat irabazi du eta bertzea galdu, eta ez du promozio mailako finalerdietara sailkatzea lortu.

Zubietarrak bi partidak larunbatean jokatu zituen Gordexolako pilotalekuan (Bizkaia). Lehendabiziko partidan, Elizaldek eta Eizagirrek Enara Gaminde eta Nagore Bilbao izan zituzten aurkari. 12-18ko margailuarekin nagusitu ziren zubietarra eta Eizagirre. Bigarren partida Madalen Etxegarai eta Uxue Osesen aurka jokatu behar izan zuten eta honetan, ordea, gehiago izan ziren aurkariak. Elizaldek eta Eizagirrek 15-18 galdu zuten.

Kanporaketak akituta, heldu den larunbatean, martxoak 9, Legazpin (Gipuzkoa), jokatuko diren finaleridetan ariko direnak hauek izanen dira: Ainhoa Ruiz de Infante eta Nora Mendizabal, Madalen Etxegarai eta Uxue Osesen kontra ariko dira, eta Ane Mendiburu eta Laia Salsamendi, Maria Granado eta Ainhoa Lakuntzaren aurka.


Siriak larrialdi egoera kenduko du 48 urte indarrean egon ondoren

Legea 1963 urtean ezarri zuten, Al Assad egungo presidenteak kolpe militarra eman eta boterea eskuratu zuenetik. Protestak ez dira eten eta Latakian 14 pertsona hil dira azken bi egunetan.

Larrialdi egoera kendu egingo dutela onartu du Bouthiana Shaaban Siriako Presidentetzako prentsa arduradunak AlJazeera telebista katean egindako adierazpenetan. Hala ere, Shaabanek ez du horretarako datarik eman.

Bashar al Assad presidenteakere sarri aritu da aukera horren inguruan baina ezer argitu gabe. Prentsa arduradunari horren inguruan galdetu diotenean, "noski", egingo dutela, onartu du. Hala ere ez du denbora eperik zehaztu.

Larrialdi egoerako legea indarrean jarri duten 1963an, Al Assad presidentearen Baaz alderdiak estatu kolpea eman eta berehala. Legea kentzea azken asteetan protestan ari diren manifestarien aldarrikapenetako bat izan da.

Konkretuki, legeak kontzentrazio publikoak eta politikoak murriztu, eta pertsona susmagarrien atxiloketa eta entzute telefonikoak zein galdetekak baimendu egiten ditu.

Gainera, eta egunkariei eta gainontzeko hedabideei dagikienez, zentsura onartzen du.

12 hildako bi egunetan

Gutxienez 12 pertsona hil dira azken bi egunetan Latakia hirian, Sana Siriako albiste agentzia ofizialaren arabera.

Latakan manifestazioen gune bihurtu da azken egunotan.

Albiste agentziaren arabera, biktimen artean poliziak eta zibilak daude, baita "armadun bi gizon ere". Horiek eta beste hainbat ezezagun herritarren kontra tiroka hasi ziren Latakiako auzo ezberdinetan.


The Kites-ek eta musika eskolako beste taldeek hiru kantaldi dituzte

Aurreko astean Gipuzkoako 16 jubilatu abesbatzak bi eguneko topaketa egin ondoren, aste honetan gazteagoek hartuko dute txanda Lazkaon. Lazkao Txiki musika eskolak hiru kontzertu antolatu ditu, aste osorako.Lehen kantaldia gaur izango da, 19:00etan, Arerian. Helduen koruak abestuko du. Sarrera doan da, baina txartela hartu behar da, musika eskolan.Musika eskolak Gabonetako kontzertua ostegunean egingo du, Arerian, 18:30ean hasita. Sarrera 2 euro kobratuko dute. Azkenik, ostiralerako kantaldi berezia prestatu dute, bost neskak osatu duten The Kites ahots taldearekin. ETB1eko A ze banda programan finalera sailkatu ziren aurreko astean. Ordiziako Twin Melody bikoarekin lehiatuko dira. Aurrez, ordea, Lazkaoko herrikideen aurrean kantatuko dute.Ostiralean 20:30ean da The Kitesen emankizuna. Sarrera 10 euro da, 18 urtez behekoek 5. Txartelak musika eskolan daude salgai (baita ostegunerako ere), ostegunera arte, 13:00etatik 18:00etara.Koruen gabon kontzertuakLazkaoko gainontzeko koruek ere kantaldi bereziak dituzte. Kantaka abesbatzak larunbatean 20:00etan du Eguberri kontzertua, San Migel elizan. Lazkao koruak eta Easo kapera gregoriarrak igandean 11:00etako mezan eta ondoren abestuko dute, beneditarretan. Gabon egunean ere arratsaldean ariko dira.


Urteko Kataide txakolina iritsi da Partaittira

Javier Arregi Kataide markako txakolin ekoizleak baditu pozik egoteko arrazoiak: 2009 urtea ona izan da txakolinarentzako, eta atzo zortzi egindako Getariako Txakolin Egunean dastatu zuten berak ekoitzitakoa ere.

Getariatik bueltan eta ohiturari jarraituz, gogoan izan ditu Angiozarko Partaitti auzoko bizilagunak eta eurekin izan zen atzo. Eguraldiak ez zuen asko lagundu eta aurreko urteetan baino jende gutxixeago batu zen. Zazpi kaxa hustu zituzten.


Loraldia, euskal kulturaren jaialdiaz, gaurko 'Egun On Euskadi'n

Estepan Aldamiz-Etxebarriak Aitor Narbaitza ellkarrizketatuko du.

Astearte honetan, Estepan Aldamiz-Etxebarriak Loraldia euskal kulturaren jaialdiko kide Aitor Narbaitza elkarrizketatuko du 'Egun On Euskadi' albistegian. Jaialdiak euskal sorkuntzaren plaza bihurtuko du Bilbo apirilaren 23tik 26ra. Narbaitzak egitarauaren inguruko xehetasunak emango ditu goizeko albistegian.

Horrez gain, Jagoba Alvarez, Esteban Antxustegi eta Patxi Gaztelumendi solaskideak egun-eguneko gaien inguruan arituko dira solasean, eta Olaia Urtiagak albisteen berri emango du.

'Egun On Euskadi' gaur 09:00etatik aurrera izango da ikusgai, ETB1en.


Osasun jardunaldien balantze positiboa

Lehengo astean burutu ziren XVII. Osasun Jardunaldietako irakurketa egin du Ingurumen, Kontsumo, Merkataritza eta Sanitateko Departamentuak.

Ikusle kopurua handia izan ez bada ere, balantze positiboa egiten dute jardunaldien antolakuntzaz arduratzen den sailak.

Izan ere, hitzaldietara hurbildutako herritarren parte-hartzea eta dibulgaziozko hitzaldiek piztu duten interesa handia izan baita.

“Aurtengo programazioak iaz uztartutako ildoari jarraitu dio, eta populazioaren sektore handi batek pairatzen ez dituen gaixotasunei eman zaie lekua,” azpimarratu dute.

Horregatik, “herritarrek gai horiei buruz duten ezjakintasunak justifikatzen du ohiturazko Jardunaldi hauetan jorratzea,” jakitera eman dute antolatzaileek.

Era honetara, sailetik aipatzen den bezala, “garrantzia eman zaio teknologia berrienganako adikzioari, batik bat gazteenen artean gertatzen denari, baita osasun psikiko eta fisikorako ekar ditzakeen ondorioei ere”.

Bestalde, eta urtero bezala, minbiziaren gaian gehiago sakondu da. Honela, bularreko minbizi, zein kolonekoaren diagnostiko goiztiarraren garrantzia azpimarratu da aurten.

Koloneko minbiziaren kasuan, Lasarte-Oriako Osasun zentroan martxan dagoen diagnostikoko estudioarekin lotu zen. Izan ere, emaitza paregabeak izan ditu beste udalerrien alderatuta.

Era berean, Ingurumen, Kontsumo, Merkataritza eta Sanitateko sailak uste du, zaintzailearen bizi-kalitatea hobetzeko aholkuek lan hori egiten duten pertsonak balioesteko balio izan dutela eta zaintzaileek, emakumezkoak gehienbat, jakin dezaten zein baliabide dauzkaten bizi-kalitatea hobetzeko, baita pertsona zainduarena ere.

Honetaz gain, jardunaldietako hitzaldietako bakoitzak, bukaeran, debate eta galdera-txanda aberasgarriak sorrarazi dituela azpimarratzen dute antolatzaileek eta, era berean, horrek hizlarien eta herritarren artean komunikazio-zubiak ezartzeko balio izan duela.


Arnasbideak

Durangoko Azoka badator eta hasiko gara gure indar eta gogoeta guztiak kulturara bideratzen, beteko ditugu egunkarietako gehigarriak hango edukiez, zuzeneko erretransmisioak telebistaz, asistentzia errekorrak hautsi direla-eta poztuko gara eta liburu, disko eta egutegiak poltsan sartuta itzuliko gara etxera.

Kulturaren arnasbide deitzen diogun topagune hau izango da agian batzuena besteena baino gehiago. Pasabideetako postuen espazioa gutxi batzuena da oraindik ere. Nabarmentzekoa da aurten lehenengoz auto-ekoizpenerako espazio berezia egokituko duela azokak. Baina bada horretan lehenagotik badabilen jendea.

2013tik Musikazuzenean komunitatea aukera ematen ari zaio azokan autoekoizpenaren aldeko apustua egin duten musika taldeei. Ohiko eszenatik kanpo dabiltzan musikariak dira, askotan hasiberriak, zigilurik gabekoak edo zigilu txikiek babestuak. Duela bi urte hogei talderen ordezkari izan zenak aurten bikoiztu egin du bere eskaintza. Talde gazteen, sortu berrien zein mitikoen lanak aurkituko dituzue bertan, eta emaitza, estiloz, oso aberatsa da; hardcorea, popa, metala, ska... jorratzen duten euskal taldeak bilduko ditu postu horrek.

Lehendik ezagunak direnen artean daude P.A.M. ermuarrak, Hurrengoan bai ibilbideko seigarren diskoa aurkezten; baita oihartzun handia izaten ari den Joseba Ponceren (Dut, Kuraia) banakako proiektu berria, JP Lohian eta Klonen Klana, edo Estricallaren Hutsartea.

Beste zenbait proiektu interesgarriren artean Pelax, Liher, Hotzikara, Apurtu, Zazkel, Kasernarat eta Blaka-renak ere aurkituko dituzue. Eta Kortxoenearen Irautea sortzea delako. Sortzea irautea delako dokumentala ere bertan izango da.

Baliteke diru kontuak ez ateratzea, baina «Durangon egon behar duzu, bestela ez zara existitzen» leloa ondo ikasia dute eta, zorionez, haiek daudelako egongo dira bestela errepresentaziorik edukiko ez zuketen musikari asko.


Gazte eta helduei zuzendutako ikastaro eskaintza

Manuel Lekuona eta Gaztelekuko ikastaroen aurkezpena egin dute gaur goizean. Ikasturte osoko kurtsoak, zein hiru hilabetekoak daude gazte eta helduen eskura.

Jesus Zaballos alkateak, Gazteria saileko arduradun Txus Alonsok eta Maite Iglesias Kultura arloko zinegotziak Manuel Lekuona kultura-etxea eta Gaztelekuko ikastaroak aurkeztu dituzte.

Agerraldian aipatu legez, ikastaroak herritarren gustuko izatea espero du alkateak, baita parte-hartze kopurua handia izatea ere. "Irailean gimnasioan izena ematen den bezala, Manuel Lekuonan eta Gaztelekuan ere izena ematea gustatuko litzaiguke," aipatu du.

Ikasturte osoko saioak eta berrikuntzak

Txus Alonso eta Maite Iglesiasek ikastaroen nondik norakoak azaldu dituzte, hala nola, ikasturte osoko ikastaroak aurreko urteetan arrakasta izan dutenak izan direla azpimarratu dute. Era honetara, 2017-2018 ikasturtean zehar, gitarra, breakdance eta shuffle eta eskola laguntza saioak izango dira Gaztelekuan, azken hau doakoa delarik; Manuel Lekuonan, berriz, olio-pintura, gorputz-jarrera hezkuntza, joskintza eta sabel-dantza.

Udazkeneko ikastaroei dagokionez, berrikuntzak dira nagusi. Genealogia, sukaldaritza osasuntsua, "modan dagoen" mindfulness eta akuarela eskolak eskainiko dira Manuel Lekuonan eta Gaztelekuan ukelele eta jazz dantza.

Gaztelekuko ikastaroak 12 eta 30 urte arteko gazteei zuzendutakoak dira eta saioak euskaraz eskainiko dira. Manuel Lekuonako saioen kasuan, helduak izango dira ikasleak eta hizkuntza ikasleen euskararen ezagutzan oinarritutako metodologia baten arabera zehaztuko da.

Ikastaro guztietan izen emateko epea irailaren 18an ireki eta irailaren 29an amaituko da. Inskripzioa egin edo informazio gehiago eskuratu nahiez gero, Manuel Lekuona kultura-etxera edo Gaztelekura hurbildu behar da.


Alegiako Udalak herritarren parte hartzea bultzatuko du udal aurrekontuetan

30.000 euro zertan erabili nahi dituzten erabaki ahal izango dute bi parte hartze bileretan

Alegiako Udalak datorren urteko aurrekontuei begira prozesu parte hartzaile bat jarriko du abian. Funtsean, herritarrek aurrekontuaren zati bat zertara bideratu nahi duten erabakitzeko aukera izango dute prozesu horren bidez. Udalak hainbat eskaera jasoak ditu herritarren aldetik Alegia hobetzeko bidean egin beharreko lan edo berrikuntzen inguruan. Bada, prozesu parte hartzaile honen bitartez, proposamen horiek guztiak eta berriak aztertuko dira herritarrekin egingo diren bilera irekietan eta udalak bakoitzaren inguruko bere azterketa egin ostean, berriz ere herritarrekin elkartu eta bertan erabakiko da egin beharreko lanen lehentasun zerrenda.

Gauzak horrela, prozesu parte hartzaile hau bi bilera irekiren bitartez gauzatuko da. Lehen bilera datorren asteartean, azaroak 18, izango da. Bertan udalak prozesuaren nondik norakoak azalduko ditu lehenik eta ondoren herritarrek aurrekontuaren zati hori zertara bideratu nahi duten esan ahal izango dute.

Bigarren bilera azaroaren 26an, asteazkena, izango da. Lehen bilerako datuak jaso eta udalak proposamen bakoitzaren azterketa egingo du alderdi teknikotik eta ekonomikotik bideragarriak diren edo ez argituz. Behin hori eginda, bigarren bilera horretan azterketa horien emaitzak plazaratuko dira lehenik eta ondoren, egin litezkeen proposamen horien guztien lehentasunen zerrenda adostuko da. Bi bilerak 18:30ean eta kultur etxean izango dira.

Udaletik azaldu dutenez, "herritarrek nahi duten Alegia horretara hurbiltzeko beste pauso bat emango da. Horretarako, ordea, ezinbestekoa izango da herritarrek udalak eskaintzen duen prozesu horretan parte hartzea, herritarrak izango baitira diru hori zertan erabili erabakiko dutenak eta berauen parte hartzerik gabe, udalak ezin baitu jakin zeintzuk diren herritarrek hobetzeko ikusten dituzten puntuak".


Gutxienez 36 pertsona hil dira Egipton izandako tren istripu batean

Tren batek beste baten aurka talka egin du Alexandrian, Egiptoko kostaldean.

Gutxienez 36 pertsona hil dira eta 123 zauritu Alexandrian (Egiptoko kostaldea) izandako tren istripu batean, iturri ofizialek jakinarazi dutenez.

Ezbeharra Abis herriko geltokitik gertu jazo da. Bertan, Kairo-Alexandria bidea egiten ari zen tren batek talka egin du Port Said-Alexandria lineako trenarekin.

Horren ondorioz, lehen treneko lokomotora eta bi bagoi irauli egin dira.

Nabil Sadiq herrialdeko fiskal nagusiak ikerketa abiatu du, istripua zerk eragin duen argitzeko.

Gaurko tren istripua Egipton 2012tik izandako larriena da. Orduan, 51 pertsona hil ziren, gehienak umeak, eskola autobus batek eta tren batek talka eginda.


«Erronka berrien bila» joan da Griezmann Atletico Madrilera

Realak 36 milioi euro jasoko ditu jokalari frantziarraren trukean. Bestalde, Realera itzuliko da Esteban Granero, lau urterako


Zumaiako dantzariek Oiartzungo Dantzari Txiki Egunean hartu dute parte

Hasi da dantzari txiki egunen denboraldia, eta Txori Txiki musika eta dantza eskolako euskal dantzako ikasleek izan dute lehen jada hitzordua. Atzo Oiartzunen egindako Dantzari Txiki Egunean izan ziren Zumaiako gazteak.

Txori Txikiko ikasleek beste hiru hitzordu dituzte ekainaren hasierara arte: apirilaren 7an Lesakan, maiatzaren 24an Beasainen eta ekainaren 9an Zumaian.

Argazki guztiak ikusteko, jo Baleike.eus-era.


EAEn 328 lan hitzarmen berritu dira 2012rako

Adostutako soldaten igoera % 2,58koa da, lehengo urterako lortutakoa baino % 0, 58 txikiagoa.

Martxora arte, 56 hitzarmen berritu dira EAEn, eta 11.305 langileri eragin die: hitzarmen kolektiboa duten langileen % 1,9ri. Horiei urte hasierarako jada berrituta zeuden 272 lan-hitzarmenak gehitu behar zaizkie: 119.704 langileri eragiten diete; hitzarmena kolektiboa duten langileen % 20,2ri.

Lan Harremanen Euskal Kontseiluaren datuen arabera, martxoaren amaieran, oraindik, 755 hitzarmen zeuden berritzeko; hau da, 462.952 langile daude lan-hitzarmena berritzeko zain (hitzarmen kolektiboa duten langileen % 77,9).

Sektoreko hitzarmenei dagokienez, negoziazioak ez du aurrerapen askorik izan, eta hitzarmenen % 76,4 berritzeke daude.

Araban, sektoreen 16 hitzarmen gelditu dira oraindik berritu gabe (sektore-enpleguaren % 85,3); Bizkaian, 43 gelditzen dira (sektore-enpleguaren % 84,2); Gipuzkoan, ordea, 40 (sektoreko hitzarmena dutenen % 95,7). Enpresako hitzarmenei dagokienez, % 67,8 daude sinatzeke, eta arlo horretako langileen % 59,3ri eragiten die horrek.

Bestetik, adostutako soldaten batez besteko igoera % 2,58koa izan da. 2011n adostutakoarekin alderatuta, % 0,58 gutxiago, hala ere, Estatu osoan adostutakoa baino altuagoa da, bertan, igoera % 2,16koa baita.


Umore Ona Elkartearen egun handia azaroaren 17an

Egoitzaren beheko soilaru berriaren inaugurazioa ere eginen da

Urteroko legez, elkarteko bazkideak izanen dira protagonista. Eguerdiko 13:00etan eraikin berria inauguratuko dute eta ondoren luntxa. Arratsaldean elkarteko pilotari eta futbolarien partidak, dantzarien saioa eta amaitzeko afaria antolatu dituzte.

Larunbat honetan, Goizuetako kulturaldiko egunik garrantzitsuena ospatuko da. Azaroaren 17an, Umore Ona Elkartearen Eguna ospatuko baita. Gainera egoitzaren beheko solairuan egindako obren inaugurazioa ere eginen da. Orain arte biltegi gisa erabili izan du Udalak toki hori baina orain, urte batzuetarako Umore Onari utzi dio. Elkarteak sukaldea, bodega, komuna eta jangela egin ditu hor ezinduek arazorik gabe erabil dezaten. Lehenengo solairuarekin eskailera bidez elkartu da behekoa. Gremiotan elkartu eta lanak auzolanean egin dira. Hasierako egitekoa garbiketa lana izan da: paretak eta egurrak garbitu, lurra moldatu... 2011ko azaro hondarrean hasi ziren boluntarioak horretan eta lanak bukatuta, inauguraziorako garaia heldu da.

Larunbatean eguerdiko 13:00etan izanen da inaugurazioa. Abesbatzak hiru abesti abestuko ditu eta horren ondotik luntxa eskainiko zaie bertatzen diren guztie. Arratsaldean kirolerako tartea. Umore Onako pilotarien partidak jokatuko dira 17:00etan eta segidan, futbito partida. Arratsaldeko 19:00etan dantzariek emanaldia eskainiko dute. Eguna amaitzeko 21:30ean afaria emanen da elkartean, Umore Onako partaide direnei. Bezperan, ostiralean 19:00etan Hego Amerikako argazki emanaldia eskainiko du Unai Bakerok Ganbaran. Azaroaren 23an berriz, ostiralarekin, 19:30ean bertso musikatuak eskainiko dituzte Estangak eta Luzek ganbaran. Eta azaroaren 24an, Feria Egunarekin borobilduko dira azaroko kultur egunak.


Gako nagusia

Xabier Euzkitzeren aste honetako iritzi artikulua: 'Gako nagusia'.

Gaur zortzi, gure botoen bidez, guretzat garrantzi handiko aferak noren kudeaketapean utziko ditugun erabakiko dugu: kultura, hizkuntza, nortasuna, herri-ikuskera, kudeaketa ekonomikoa, gizarte gaiak, bizikidetza, ingurumena, zaborren kudeaketa, etorkinak, mugikortasuna… Eredu desberdinak dira Olano, Izagirre edo Itxasorenak, ez dute zerikusirik Goiak, Karrerek eta Gascok. “Sutan jartzian probatutzen da nolakua dan eltzia” esan zuen Txirritak, eta izan dugu eredu bakoi-tzak zer nolako eltzekoa prestatzen duen dastatzeko aukera.

Postuak argi samar finkatuta daudeke aipatu erakundeetan. Nafarroan, ostera, gauzak estu aurreikusten dira. Eskuin erreakzionarioak sigla bateratuen pean egingo dio aurre azken legegintzaldiko aginte-akordioak berresteko aukerari. Sigla bateratuak idatzi dut, proiektu bateratuaz hitz egitea ezinezkoa baita, baina PPk, UPNk eta C’s-ek badute elkar hartzeko sentipen bateratu indartsu bat: ezinikusia.

Noticias de Gipuzkoan argitaratutako iritzi artikulua. Jarraitu irakurtzen.


Mendi irteerak antolatu ditu Guraso Foroak abendutik ekainera bitartean egiteko

Aretxabaletako Guraso Foroa indartsu dabil lanean. Herriko hiru ikastetxeetako gurasoen ordezkariek eta Udal arduradunek osatutako topaguneak antolatuta trebakuntza saioak egiten dabiltza azaroan. Eta orain ekimen berria aurkeztu dute: abendutik ekainera bitartean mendi irteerak egingo dituzte Murrukixo Mendizale Elkartea lagun dutela.

Iazko ikasturtean jarri zuten abian, Aretxabaletan, Guraso Foroa. Eta ordutik hona ekintza asko dabiltza egiten. Azaroan, esaterako, nerabeen gurasoendako heziketa saioak antolatu dituzte. Joan den astean nerabe eta gurasoen arteko komunikazioaren gainean jardun zuten, eta atzo, Internetaren eta sare sozialen gainean. Pantallas Amigas elkarteko kideak etorri ziren argibideak ematera, eta datorren eguenean ere egingo dute hitzaldi hori, oraingoan gazteleraz. Ibarra kiroldegian da, 18:00etan

Aretxabaletako hiru ikastetxeetako gurasoen ordezkariek, hau da, Kurtzebarri eskolakoek eta institutukoek, Arizmendi ikastolakoek eta Pausoka haur eskolakoek; Kuku Miku elkarteko kideek; eta Udal arduradunek osatutako topagunea da Guraso Foroa. Eta atzo ekimen berria aurkeztu zuten: 4 eta 12 urte bitarteko neska-mutikoendako mendi irteerak. Hainbat helburu ditu horrek, horietako bat da herriko ikastetxeetako familien arteko harremanak sendotzea.

Murrukixo mendizale elkarteko kideak izan dituzte lagun irteera horiek antolatzerakoan. Eta egutegia zehaztuta dute. Lehenengoa abenduaren 12an izango da eta Eskoriatzako Apotzaga eta Gellao auzoetara joango dira. Ondoren hilabetean irteera bat egingo dute ekainera bitartean. Hona egutegia:

Irteera horiek zapatu goizetan egingo dituzte; Herriko Plazan elkartuko dira 10:00etan eta 13:00etarako bueltan izango dira.


Gaur, Sagardoaren Txapelketako bi partidu

Sagardoaren Txapelketa aurrera doa Galarretan, eta gaur, hirugarren jardunaldia jokatuko da, 16:00etatik aurrera. Txapelketako bi partidu jokatuko dituzte: Zeberio II-Urko/Uterga-Aizpurua II; eta Etxeberria IV-Etxeberria III/Matxin III-Ion. Txapelketatik kanpo, beste bi partidu ere jokatuko dira: Matxin VI-Zubiri/Etxabe II-Saldias; eta Oñatz-Barrenetxea IV/Zulaika-Agirrezabala.


VIII. Alkaiaga Trail uztailaren 22an eginen da

Guttienez emakume bat izan behar duten hirukoteak osatuko dituzte larunbat arratsaldeko 6etan abiatuko den proba burutzeko

Alkaiagako besten komiteak eta Manttale Mendi Lasterketa taldeak antolatuta VIII. Alkaiaga traila uztailaren 22an eginen da, larunbat arratsaldeko 6etatik aintzinerat. Aurreko urteetan bezala, lasterketa auzoko inguruetatik igaroko da eta hiru korrikalarik osatuko dute taldea, eta horietako bat guttienez emakumea izanen da.

Taldeek, erreleboka auzo ingurutik egin beharko dute ibilbidea Baldrun-Sorotik. Korrikalari batek lehenengo itzuli laburra eginen du, 2 kilometrokoa eta 75 metroko desnibela daukana; bigarrenak luzexeago bat eginen du, 3 kilometrokoa eta 150 metrotako desnibela daukana eta azkenak, 4 kilometro eta 155 metroko desnibela daukan ibilbide bat. Irteera eta helmuga Alkaiagako zonalde altuan egonen da eta errelebista bakoitzak artaburu bat eramanen du lekuko gisa.

Antolatzaileek aholkatzen dute, taldeak aldez aurretik eginak izatea eta partaideen izen abizenak mailez bidaltzea alkaiagatrail@hotmail.com helbidera. Talderik izan ezean, antolatzaileek, egunean bertan izena ematen duten parte hartzaileentzat taldeak antolatuko dituzte, beti ere kontuan izanda hiruko talde bakoitzean emakumezko bat izan behar duela.

Helduentzako lasterketa baino lehen, haurrentzako lasterketak eginen dira 17:30ean.

Errelebokako lasterketaren izen emateak 5 euro balioko ditu eta egunean bertan ordaindu daiteke edota lehenagotik Berako Pikabea harategian. Lehenengo hiru taldeentzako gainera sariak egonen dira. Izen ematean ordaintzen diren 5 euroak eskubidea ematen dute gero ospatuko den afarira joateko eta bertara, ikusle, bizilagun, eta nahi duen edonor ere etor daiteke. Hauentzat guztientzat ere 5 eurotan izanen da afariko sarrera.


Igeldoren inguruko ezohiko bilkura deitu du Izagirrek hilaren 27rako

Bestalde, Donostiako Udalak Gipuzkoako Foru Aldundiaren dekretua epaitegietara eramateko proposamena aurkeztu dute asteazken honetan PSE-EEk, PPk eta EAJk.

Juan Karlos Izagirre Donostiako alkateak Igeldoren inguruko ezohiko bilkura deitu du hilaren 27rako, Gipuzkoako Foru Aldundiak Igeldo Donostiatik bereizi eta herri izendatu izana aztertzeko.

Izagirrek azpimarratu duenez, bilkura horretan alderdi politiko guztiek jorratu eta eztabaidatu ahal izango dute, "lasaitasunez, tratamendu berezia eskatzen duen gaia". Alkatearen hitzetan, "normaltasunez" onartu behar da Aldundiaren dekretua, "demokrazia jarduna" izan baita. "Lasai egon behar da eta udalerrien mugetako aldaketak onartu, ohiko jarduna baita", gaineratu du.

Edonola ere, oposizioko hiru taldeek (PSE-EE, PP eta EAJ) urgentziazko proposamena aurkeztu dute gaur bertan, Donostiako Udalak Gipuzkoako Foru Aldundiaren dekretua epaitegietara eraman dezan.

Oposizioko hiru alderdien esanetan, ez da egokia Izagirre Donostiako herritarren ordezkari izaten jarraitzea, Igeldoko bizilaguna delako eta Donostiako bereizteko ekimenaren bultzatzaileetako bat izan zelako.


Zesta puntako Interjai txapelketako finala larunbatean Bilboko Deportibon

Zesta puntako Interjai txapelketako finala ospatuko da larunbatean Bilboko Deportibon, arratsaldeko 18:00etan. Ibarluzea-Antxon markina-xemeindar eta etxebarritarrak Goixerri-Andonegi mutrikuarren aurka arituko dira. Txapelketa Xisterak antolatu du, iazko Xistera zirkuituko sei atzelari eta aurrelari onenekin.

Antxon izan da gaur gurekin, partiduari buruzko sentsazio eta esperantzei buruz hitz egiteko.

https://bilbohiria.com/docs2/2018/ibaizabal/181005_Zesta_Interjai.mp3

Deskargatu hemen.


Parisko Notre Dame katedralaren gaina kiskali du sute batek

Suhiltzaileak bertan dira 19:00etatik. Fiskaltzak inkesta bat ireki du, sutea nola sortu den argitzeko. Katedralaren erdiko dorre zorrotza erori egin da, baina egituraren parte handiena salbu dela uste dute suhiltzaileek. Berreraikiko dutela hitzeman du Macronek.

18:50 inguru zirela, su hartu du Parisko Notre Dame katedralak, astelehen honetan. Ke zutabe handiak sortu dira, eta sua azkar zabaldu da teilatu guztian; erabat kiskali du katedral gotikoaren goiko aldea. Teilatuaren azpiko egitura metalikoari ere eragin dio suteak, eta baita eraikina berriztatzeko inguruan jarri duten aldamio handiari ere.

Eraikinaren erdi parean zegoen dorre zorrotzaren egitura erori egin da, suak janda.

Suhitzaileak lekura joan dira berehala, eta sua kontrolpean hartu nahian aritu dira. Oraindik ez dute jakinarazi nola sortu den sutea, baina obretan dago katedrala, eta hedabide batzuek zabaldu dute beharbada obra horiekin zerikusia izan dezakeela ezbehar honek. Parisko Fiskaltzak ikerketa bat hasi du, eta auzitegietako poliziaren esku utzi ditu lan horiek.

Apaiz baten hitzak jaso ditu Libération egunkariak; haren arabera, eraikinaren barruko arte lan guztiak salbatzea lortu dute, eta ez dute kalterik. Suhiltzaileen ordezkari batek gauerdi partean adierazi du oraindik tentuz ibili behar dutela, baina uste dutela katedralaren egitura nagusia salbatuko dela.

Bisita gehien jasotzen dituen Europako eraikin historikoetako bat da Notre Dameko katedrala —urtean hamabi milioi bisitari izaten ditu—, eta lekuko askok grabatu dute sutea irudietan.

Emmanuel Gregoire Parisko Udaleko hautetsiak eskatu du lekuak husteko eta segurtasun eta larrialdi zerbitzuei lanean uzteko. Hala ere jendetza handiak bildu dira sutea ikustera, hunkituta eta negarrez haietako asko. Kantuan ere aritu dira. Frantziaren ikur nazional bat kiskali dela sentitu dute askok.

Emmanuel Macron Frantziako presidenteak 20:00etan agerraldi bat egin behar zuen; Jaka Horien protestei eta krisiari aurre egiteko indarrean jarri zuen eztabaida nazionalaren ondorioak aurkeztu behar zituen. Baina suteak hankaz gora jarri ditu gobernuaren planak. Agerraldia bertan behera utzi du Macronek, eta lekura joan da. Agintari ugari bildu dira eraikinaren inguruan iluntzean.

Mezu sentitua idatzi du presidenteak Twitter sare sozialean, "katoliko guztiak eta frantziar guztiak" gogoan hartuz: "Gure zati den hau sutan kiskaltzen ikusteaz triste naiz arrats honetan".

Lanean aritu diren 500 suhiltzaileei eskerrak eman dizkie Macronek. Haien lanari esker "okerrena" saihestu dutela adierazi du, nahiz eta gauerdian oraindik sutea erabat mendean hartu gabe zegoen. Agindu du balibide guztiak jarriko dituztela katedrala berregiteko.

Mundu osoan zabaldu dira dolu eta elkartasun mezuak, eta Unescok bere laguntza eskaini dio Frantziako Gobernuari, eraikina berregiteko lanetarako.


Lafuentek NUPen defentsa egin du: «Esfortzuak ez du inoiz mespretxurik merezi»

NUPeko errektoreak, Kutzi erantzunez, unibertsitatean egiten dituzten ikerketen maila goratu du

Julio Lafuente NUP Nafarroako Unibertsitateko Publikoko errektoreak gogor gaitzetsi zituen atzo Nafarroako Gobernuko Osasun kontseilari Maria Kutzek berriki unibertsitateari buruz egin dituen adierazpenak. Aste honetan, kontseilariak gutxietsi egin ditu NUPen egiten dituzten ikerketak, eta modu horretan argudiatu du erakunde hori, Opus Deik zuzentzen duen Nafarroako Unibertsitatea ez bezala, Osasun Ikerkuntzako Institututik kanpo laga izana. Lafuentek garbi azaldu du Kutzen portaerak eragin duen ondoeza. «Ez ditugu merezi egin diren adierazpenak, eta sentimen txarra eragin dute, bai campusean eta bai kanpoan», azaldu du, minduta. «Esfortzuak inoiz ez du mespretxurik merezi».

Datuak eman ditu Lafuentek NUPen egiten den ikerketa lanaren alde egiteko. Medikuntza Fakultaterik ez izan arren osasun alorrean ere erruz ikertzen dutela azaldu du. Hain justu, NUPen gaur egun denera 950 ikertzaile ari direla azaldu du, eta horietako 215 ari direla osasun gaiak ikertzen: bioingeniaritza, biologia, estatistika, soziologia... Hainbat adarretatik heltzen diote gaiari. 23 ikerketa taldetan banatuta ari dira. Erizaintza eta Fisioterapia titulazioez gain osasun gaiekin lotutako bost master daudela zehaztu du. «Ikertzen da, ondo ikertzen da», azaldu du. «Emaitzak bikainak dira». Argitara ematen diren artikuluen %45 nazioartean ospe handiena duten argitalpenetan agertzen dira.

Yolanda Barcina UPNko presidenteak, Kutz alderdikideari kontra eginez, NUPeko ikerketa maila aintzat hartu du egun hauetan, eta unibertsitate publikoak ere Osasun Ikerkuntzako Institutuan egon behar duela azaldu du. Barcinak harreman zuzena du NUPekin, hango irakaslea baita, eta harekin hitz egiteko modua izan duela azaldu du Lafuentek. Modu positiboan. «Onesten du zentroaren kalitatea».

UPNren erantzuna

Nolanahi ere, UPN barruan ustez gai honek eragin dituen desadostasunei garrantzia kendu diete alderdi barruko informazio iturriek; Maria Kutz eta Yolanda Barcina sakonean gauza berbera esaten ari direla azaldu dute. «Polemikarik ez dago», azaldu du, esaterako, Miguel Sanz Nafarroako Gobernuko presidenteak. Eta alderdiak ohar bat atera du, unibertsitate publikoaren aldeko sostengua erabatekoa dela azaltzeko: «UPNk beti egin du Nafarroako Unibertsitate Publikoaren alde, zintzotasun osoz».

NaBaik eta PSNk, ostera, UPNri kritika egiteko baliatu dute alderdi barruan sortu den polemika. «Barcina eta Kutz, polizia onaren eta gaiztoaren jolasean ari dira, batetik Nafarroako Unibertsitatea pozik edukitzeko eta beste aldetik NUPekin ere auzia konpontzen saiatzeko», azaldu du Asun Fernandez Garaialde NaBaiko Osasun Batzordeko ordezkariak. Unibertsitate publikoa UPNk guztiz baztertua duela salatu du. «Legealdian argi uzten ari da ez duela NUPen alde egiteko asmorik». Bide horretan, gainera, PSN lagun duela salatu du. Gogora ekarri du, hain justu, alderdi horren jokamoldeagatik ezin izan dela ezarri NUPen Medikuntza Fakultatea.

PSNk, ordea, berak ere unibertsitate publikoaren aldeko jarrera «irmoa» duela azaldu du. Asmo horrekin Nafarroako Parlamentuan galdera bat erregistratu du Maria Kutzentzat; NUPen gainean hartutako erabakian atzera egiteko asmorik baduen galdetuko diote. Barcinaren adierazpenei buruz ere egingo diote galdera. «Behingoagatik argitu egin behar dute zein leku eman nahi dioten unibertsitate publikoari», eman du aditzera PSNk parlamentuan duen eledunak, Samuel Carok.


Ertzaintzak gizon bat atxilotu zuen atzo Santuritzen, labana batekin beste bat hiltzen saiatu zela aitortu ondoren.


'Alakrana' Bermeoko atunontziaren bi bahitzaileren aurkako kartzela zigorra 439 urtetik 403ra jaitsi du Espainiako Auzitegi Gorenak


Bilera asteazkenean, Etxeberrin

Atzi-Klimbers eskalatzaile taldeak bilera egingo du datorren asteazkenean Etxeberrin duen lokalean. Denboraldi berriari hasiera emateko elkartuko dira. Bilera arratsaldeko 19:30etan izango da.


Perkusioa eta dantza afrikarren ikastaroak antolatu dituzte

Maiatzaren 27an eta 28an egingo dira ikastaroak. Interesatuek izena eman beharko dute maiatzaren 24a baino lehen kultura etxean.

Ordutegia:

Perkusioa: 10:00 - 12:00

Dantza: 12:00-14:00

Prezioa: 40 euro

Beste aukera batzuk ere badaude:

Perkusioa bakarrik: 25 euro

Dantza bakarrik: 25 euro

Egun bat bakarrik


Urriaren 10a arte izango dira hauteskunde zerrendak ikusgai Azkoitian

Azaroaren 20ko Espainiako hauteskunde orokorretarako indarrean dagoen Hauteskunde Errolda jendaurrean ipini du Azkoitiko Udalak. Zerrendetan ongi agertzen ez den norbait edo agertzen ez den norbait balego, udaletxeko harrera bulegoan erreklama dezakeela jakinarzi dute Udaletik. Gaur hasi eta (urriak 3) urriaren 10era arte izango da zerrendak ikusteko aukera.


Ander Arruti: "Talde hau helburuak lortzeko kapaz da eta play-offetan ikusiko gara"

Gutxika-gutxika, beste urteetako Ander Arruti ikusten hasi gara kantxa gainean. Arabarrak onartu du kostatu egin zaiola bere lekua topatzen, baina denboraldiko momenturik garrantzitsuenera iritsita, topera ikusiko dugula baieztatu du.

Gutxika-gutxika, beste urte batzuetako Ander ikusten hasi gara.

Egia da taldean nire lekua aurkitzea uste nuena baino gehiago kostatu zaidala. Iraurgira etortzea erabaki nuenean, arrazoi handienetakoa egokitzeko arazorik ez nuela edukiko izan zen, kluba ezagutzen nuelako eta Euskal Selekzioko kide Landerrek eta Beñatek bertan jokatzen zutelako, baina gauza bategatik edo besteagatik kostatu egin zait, nahiz eta gutxika-gutxika hobeto sentitzen naizen kantxa gainean. Positiboki begiratuta, orain hasten da denboraldiko garairik garrantzitsuena, politena, play-offetara sartzeko borrokan murgilduko garena, eta orain ondo aurkitzea oso garrantzitsua dela uste dut. Ia hobetzen jarraitzen dugun eta taldeari ahalik eta laguntza gehien eman ahal diodan.

Momentu txarrak edukitzea, postuan duzun konpetentzia zuzenarekin, ez da eramaten erraza izango, ezta?

Uste dut, maila honetan, kanpoko jokoari dagokionean, seguruenik talde onenetakoa izango garela, baina agian hasieran nik sumatu dudan erritmo faltagatik eta momenturik onenera iristea kostatu zaidanarekin eta Landerrek eman duen mailara egokitzea lortu ez dudalako, ez dugu eman genezakeena erakutsi kantxa gainean. Baina orain ondo gaude, eta bion artean laguntzen bagara, uste dut taldeari asko emateko moduan egongo garela.

Taldeak ez du behar den erregulartasuna topatu oraindik. Batzuetan sekulako neurketak jokatzen ditu eta hurrengoan, kantxatik at egoten zarete.

Batez ere etxetik kanpoko neurketetan ari zaigu hori gertatzen. Jokoan ondo hasten gara, baina bigarren edo hirugarren laurdenean hutsune handi xamar bat izaten dugu, partzial galanta egiten digute kontra eta gero horri erantzutea asko kostatzen zaigu. Agian talde gaztea garelako izan daiteke eta egia da, halaber, jokalari askok ez dutela maila hau gehiegi ezagutzen eta hemen ezin duzu erlaxatu. Etxetik kanpo jokatzen duzunean erlaxatzen bazara, edozein taldek irabazi zaitzake.

Egia da baita zorte txarra izan duzuela.

Bai, zorte txarra lagun izan dugu. Bi luzapen jokatu ditugu eta biak galdu eta uste dut alderantziz izan baldin bazen gauzak asko aldatuko zirela. Taldea gorago egongo zelako eta jokalariak ere bere burua gorago ikusten duenean konfiantza gehiagorekin jokatzen duelako. Beti pentsatu izan dut dinamika txar batean sartzen zarenean eta amaiera estuetara iristen baldin bazara normalena galtzea dela. Egoera zail horri buelta ematea oso zaila da. Orain kanpoan irabaztera behartuta gaude; izan ere, oso huts gutxi egin ditzakegu hemendik amaiera arte eta orain da momentua dugun guztia emateko.

Taldearen helburua play-offetan sartzea izaten jarraitzen du?

Bai, noski, eta gure esku dagoen dena egingo dugu helburu hori lortzeko. Uste dut oso talde ona daukagula, oso konpentsatua eta mailaren ezagutza ezak bakarrik ekarri digula neurketetan gehiegizko erlaxazioa eduki izana, berez alderantziz izan beharko zuenean. Tentsio eta oldarkortasun faltak neurketa asko galtzera eraman gaitu, baina talde hau helburua lortzeko kapaz da eta play-offetan ikusiko gara.

<pEta helburu hori gauzatzeko hurrengo bi neurketak derrigorrez irabazi beharrekoak dira.

Lehenengoa Marinen aurka eta etxean, gainera. Derrigorrez irabazi behar dugu, bestela alde egingo digute eta denbora gutxi gelditzen da gerora harrapatu ahal izateko. Gainera aberagea irabazteko aukera daukagu, han puntu bakarrarengatik galdu baikenuen. Eta gero Zornotzaren aurka beraien kantxan. Garrantzitsua izango da hura ere, bizkaitarrak arerio zuzena baitira play-offetan sartzeko borroka horretan. Beraz, irabazi edo irabazi, besterik ez zaigu gelditzen hurrengo bi partidetan.


Hasi dituzte Maspe eta Bixente Kapanaga arteko tuneleko lanak

Berriztatze lanek bi hile iraungo dute. Zorua aldatu eta horma berriak ipiniko dituzte pasabidean. Maspeko sarrerako sarbidea ere hobetuko dute. Egunero hainbat iurretar pasatzen dira tuneletik, Osakidetza eta jubilatuen egoitzara joan-etorrian, esaterako.

Pasabidea komunitateko kideena izan da orain arte, baina Iurretako Udalaren esku utzi dute, bertan hobekuntzak egiteko. 55.000 euro inguruko kostua izango dute lanek, eta aurrekontuak onartu eta gero hasiko litzateke obren lizitazio prozesua.

Obrekin, espaloia eta pasabideko zorua lotuko dituzte, eta gres portzelanikoa ipiniko dute pasabideko zoruan. Hormak ere guztiz aldatuko dituzte, eta sabai faltsua ipiniko dute. Argiztapen berria ere jarriko dute. 55.000 euroko kostua izango dute lanek eta obraren plangintzan bi hiletako epea dute ipinita.


Motorzale bat larri zauritu da ibilgailu bat jota, Deskargan

37 urteko gizonezkoak errepidea konpontzen ari zen ibilgailu bat jo du.

37 urteko motorzale bat larri zauritu da Deskargako (Gipuzkoa) gainean, errepidetik kanpo aparkatuta zegoen eta bidea konpontzeko lanetan ari ziren langileek erabiltzen duten ibilgailu bat jota.

Herrizaingo Sailak jakitera eman duenez, zauritua Zumarragako Ospitalera eraman dute larri zaurituta.

09:00ak aldera gertatu da istripua, GI-632 errepidean, Urretxun. Oraindik argitzeke dauden arrazoiak medio, Suzuki etxeko motorra zeraman gidariak errepidetik kanpo aparkatuta zegoen ibilgailu bat jo du. Ibilgailua errepidea konpontzeko lanetan ari diren langileek erabiltzen dute.

Hasieran zirkulazio arazoak sortu dira, motorra errepidean geratu delako, baina dagoeneko kendu dute eta zirkulazioa normaltasunera itzuli da.


Aste Santuko elizkizunik ez da izango Andatzazpi elizbarrutian

Larrialdi egoera dela eta, Andatzazpi elizbarrutiko fededunak ezingo dira elizetan batu Aste Santu garaiko gertaerak oroitzeko; Juan Luis Murua Andatzazpi elizbarrutiko parrokoaren iritziz, ordea, hori ez da eragozpena fedea bizitzeko. Horregatik, Vatikanotik telebistaz edo internetez eskaintzen dituen elizkizuen eta ekitaldiak jarraitzera gonbidatu ditu herriko kristauak

Koronabirusaren aurkako neurrien ondorioz, Andatzazpi elizbarrutiko elizak itxi ziren martxoaren amaieran. Aste Santua iritsi da. Garai berezia da elizatarrentzat. Denak batu eta Jesusen martirio eta berpizkundea ospatzeko egunak dira. Aurten, ordea, ez da ekimen berezirik egingo Lasarte-Oria eta Usurbilek osatzen duten elizbarrutian.

"Badakigu Donostiako hainbat elizetan elizkizunak egingo dituztela. Baina guk argi genuen behin ateak itxira, larrialdi egoerako neurriak jarraituz jokatuko genuela. Beraz, Lasarte-Orian ez da elizkizunik izango," azaldu du Lasarte-Oriako parroko Juan Luis Muruak.

Eliztarrak ezingo dira elizara joan, baina Vatikanoko San Pedro basilikan Aste Santuko liturgiak aurrera darrai eta garai honetako elizkizun eta ekitaldiak mundu osora igarriko dituztela gogoratzen du Lasarte-Oriako parrokoak.

"Ezin gara fisikoki elkartu. Baina bihotzez bai. Mundu osoarekin bat egiteko modu bat izan daitezke Vatikanotik igortzen dituzten elizkizun eta ekitaldiak. Azken finean, bizi dugun egoera mundu osoari eragiten dio. Egun hauetan bakoitzak bere barruan bizi duguna, guztiekin banatzeko modu bat izan daiteke," aipatu du.

Horregatik, Lasarte-Oriako kristauek Aita Santuak Vatikanotik egingo dituen elizkizunekin bat egitea gomendatzen die. Youtubeko Vatican News_Español kanalean edo La2 edo TRECE kateetan jarraitu ahalko dute Vatikanoko Aste Santuko egitaraua.

Bihar, apirilak 9, Ostegun Santuko Afari Santua 18:00etan izango da. Ostiral Santuan, bi hitzordu izango dira: Pasioa, 18:00etan eta San Pedro basilikako atrioan egingo den Gurutze bidea, 21:00etan.

Larunbatean, Pazko bezperako elizkizuna egingo da, 21:00etan eta Pazko igandean, berriz, Jesusen berpizkundea gogoratuko da 11:00etatik aurrera eta ostean, Urbi et Orbi bedeinkapena eskainiko du Aita Santuak.

Era berean, elizkizunak egun hauetako espirituaz betetzeko modu bakarra ez direla aitortu du parrokoak. "Kristauok ohitura dugu elkartzera. Azken finean kristau elkarteetan elkarrekin egon eta sakramentuak bizitzea balio handia du. Ez gara espiritu hutsa eta besteekin egoteak laguntzen digu. Aurten, ordea, beste era batera bizi behar dugu eta gure barruan bizi eta guregan duguna landu ahalko dugu. Indarra beste modu batera eman behar dugu. Egoera guztiek dute alderdi ezkorra, baina baikorra ere bilatu behar da eta honek hausnartzeko tartea emango digu".

Eta egoera honek norberari buruz asko erakutsi ahal digula nabarmendu du parrokoak. "Egoera honek asko lagunduko digu. Denok ditugu beldurrak, kezkak... eta horiei buruz hausnartzeak eta horiei aurre egiteak geure burua nolakoa den erakutsiko digu. Beti dago ikasteko zerbait".

Horrez gain, bizi dugun egoera honi aurre egiteko besteenganako elkartasuna eta gure laguntza eskaintzea ona dela ere adierazi du. "Lehenengo laguntza etxean geratzea da. Gero etxean lagundu daiteke, gure etxean bizi direnei lagundu ahal zaie, bizilagunei... elkartasun modu asko dago".


Errenteria-Oreretako taldeen partidak (2015-02-20)

FUTBOLA

Erregional Ohorezko Maila

Touring-Usurbil (bihar, 16:30ean).

Emakumeen Lurraldeko Kopa

Touring-Ostadar (etzi, 17:30ean).

1. Erregionala. Igoera Fasea 2. multzoa

Idiazabal-Beti Ona (bihar, 16:30ean).

1. Erregionala. Kopa. 1. Multzoa

Dunboa Eguzki-Touring (etzi, 16:30ean).

Orereta Kafek atsedena du asteburu honetan.

ESKUBALOIA

Espainiako Lehen Maila

Somos Eibar-Ereintza (bihar, 19:00etan).

Euskal Liga

Egia Koxko taberna-Ereintza (etzi, 12:30ean).

Emakumeen Euskal Liga

Aloña Mendi-Ereintza (etzi, 12:15ean).

ARETO FUTBOLA

Lurraldeko Lehen Maila

Gamon Lete Itzulpenak-Barrantol (bihar, 19:00etan).

Beti Ona-Aretxabaleta (bihar, 16:00etan).

Bigarren Maila

Gamon Aker-Miren Taberna Baobab (gaur, 20:30ean).

Hirugarren Maila

Cecilia Frutadenda Kebab Lasarte Ostadar-Gamon Izadi Jazz (etzi, 11:10ean).

Ostiko-Anoeta (bihar, 16:30ean).

SASKIBALOIA

Emak. Lurraldeko Liga. A-1

TAKE Aralar Kirolak-Oiarso (bihar, 14:00etan).

Hirugarren Maila. 1. taldea

Gamon Bidania-Antigua Luberri (bihar, 18:00etan).


Solana presoari elkartasuna adierazi diote Legazpin

Goierri garaiko Herrirak Kepa Solana presoari elkartasuna adierazteko elkarretaratzea egin du Legazpin; Euskal Herria plazan elkartu dira, eta handik kalejira soinuekin itzulia egin dute herriko kaleetan. Gaur Lugon (Galizia) dira Goierri garaiko Herrita taldeak antolatutako martxan. Solanaren semeak duen bisita ordua aprobetxatuz, hainbat herritar joan dira Galiziara, legazpiarrari ezarritako Parot dotrina salatzeko eta herrikide eta lagunari babesa adierazteko.

Goierriko garaiko Herrirak adierazi duenez, Ezkio-Itsasoko Gonzalo Rodriguezi, eta Legazpiko Juani Delgadori eta Solanari berari, «10 urtean luzatu diete lehendik zuten kartzela zigorra», Parot doktrina ezarri eta gero; horregatik, maiatzean Herrera de la Manchara (Salamanca, Espainia) egindako martxaren ondoren, gaur Galizian dira Herrirako kideak, eta aurrerago Delgadorengana beste martxa bat antolatzekotan dira.


Lekeitioko EH Bilduk “hitza ez betetzea” leporatu dio udal gobernuari

“Herriko sentsibilitate guztiak batzeko deia egin zuten hasieran, eta denborak erakutsi digu ez dela horrela izan. Noiz hasiko zarete zuen hitza betetzen?”, esan dute EH Bilduko ordezkariek.

Koalizioko kideek diote «hasieratik oposizio eraikitzaile» bat egin dutela baina «oztopoak baino besterik» ez dutela aurkitu. «Ez da normala udaleko oposizioko talde bakarra askotan udal gobernuaren nondik norakoez prentsa bidez, hirugarrenen bidez edota sare sozialen bidez enteratzea».

Aurtengo aurrekontuetarako egin zituzten emendakinak eta proposamenetatik bat ere ez zutela onartu agertu dute EH Bildukoek. «Eta hezkuntzan, kulturan eta gizarte zerbitzuetan murrizketak egin dituzte».

Murrizketak. Halaber, aurreko legegintzaldian herritarrentzeko zerbitzu publiko guztiak bermatu zituztela eta orain batzuk kolokan daudela kritikatu dute. «Herrian aldaketa irudikatu nahi izan dute, baina aurpegia garbitu dioten bitartean, murrizketa egin dituzte».

EH Bilduk hasitako proiektu batzuk eurenganatu nahi izan dituztela ere esan dute: San Juan-Santa Katalina paseoa, Abaroako proiektua edota kiroldegiko teilatua.

Berdintasuna ez dela EAJren lehentasuna ere gaineratu dute. «Udal gobernuak egindako kartel edo bideoetan ez da emakumerik ageri. Berdintasunaren alde lan egingo zutela esaten duten arren, ekintzeko kontrakoa erakutsi dute».


Esteban Kanpos Corrugadoseko LETaren inguruko epaiketaren atzeratzeaz, Info Zazpi irratian

Gaur, asteartea, zen egitekoa Corrugados Azpeitia eta Lasao lantokietako Lan Erregulatzeko Txostenaren (LET) inguruko epaiketa, Madrileko Auzitegi Nazionalak, baina atzo jakinarazi zuten bi lantokietako Enpresa Batzordeetako kideek epaiketa urtarrilaren 27-28ra atzeratu dela.

Gaur Info Zazpi irratian hitz egin du Esteban Kanpos Corrugados Azpeitia lantegiko Enpresa Batzordeko kideak, eta "albisteak bere alde ona eta bere alde txarra" duela esan du: "Ona, epaileek langileen abokatuek aurkezturiko argudioak ontzat eman dituztelako eta horiek aztertzeko atzeratu dutelako auzi saioa, baina txarra, langileen eta haien senideen ezinegona denboran gehiago luzatuko delako". Elkarrizketa amaitu aurretik, Fagor Electrodomesticos lantegiko langileek bizi duten egoeraz ere galdetu diote Kamposi eta Corrugados Azpeitia Enpresa Batzordearen izenean "animoak" eman dizkie bertako langileei.


Konfiantzagaz egingo dio aurre Olatz Arrizabalaga gernikarrak Emakume Master Cupeko finalari

Emakume Master Cup finalaren aurkezpena Azkoitian. Argazkia: Emakume Master Cup

Txapelketa horretan parte hartzen duen lehen aldia izan da aurtengoa eta partida guztiak irabazita heldu da final handira Gernika-Lumoko gaztea. Finalean aurkari edukiko duen Patri Espinar ere lehen aldiz aritu da Emakume Master Cup txapelketan, beraz, biak dira berriak domekako finalean; Azkoitian jokatuko dute 12:00etatik aurrera.

Arrizabalaga konfiantzaz dago finalaren atarian, eta txapela jaztea zaila izango dela dioen arren dena emateko prest dago: “konfiantzaz nago baina ez nahiz oharkabetu behar momentu batean ere”. Finalaren aurkezpenean argi laga zuen Espinar mendean hartzeko “ehuneko ehuna edo gehiago” eman beharko duela, baina gernikarra prest dago datorrenari aurre egiteko.

Emakume Master Cup finaleko sariak. Argazkia: Emakume Master Cup


Hamar urtez bihotzak betetzen

Urriaren 28an ospatuko dute hamargarren aldiz Mobibike eguna Zarautzen. Aritzbatalde kiroldegian eta inguruan hainbat ekitaldi antolatu dituzte egun osorako.

Hamargarren urtez ospatuko dute Mobibike eguna Zarautzen, urriaren 28an izango da. Xabier Txurruka Zarauzko alkateak azaldu duenez, elkartasunez betetako eguna izan ohi da. Urtero bezala, herriko hainbat elkarte eta norbanakok beren hondar aletxoa ekarri dute festara, baita Pirritx, Porrotx eta Marimotots pailazoek ere. Hain zuzen ere, ikuskizuna eskainiko dute aipatutako pailazoek Aritzbatalde kiroldegian, 17:00etan. Sarrerak salgai daude Azken Portuko Lau okindegian (Araba kalea, 3) eta San Pelaioko Biyona Autozerbitzuan. Guztientzako esker hitzak izan ditu alkateak, festa egunaren aurkezpenean.

Bittor Andonegi Aspanogi elkarteko lehendakariak ere eskerrak eman dizkie laguntzaile guztiei, eta gogorarazi du aurtengoan, Zarauzkoaz gain, Donostian ere hitzordu garrantzitsua izango dutela igande honetan. Aurtengo Mobibike eguneko egitarauak berrikuntza handirik ez dakarren arren, urteroko ilusioarekin heldu diote antolakuntzari. Aspanogiko kideez, Zarauzko udalaz eta finantziazio kontuan lagundu duten hainbat enpresaz gain, herriko eragile ugari ariko dira parte hartzen egunean bertan, eta «lagunez inguratuta» egoteak indarra ematen diela azaldu du Andonegik. «Aspanogi Gipuzkoako haur minbizidunen guraso eta senideen elkartea da, eta gure helburua da haurrei eta beren familiei diagnostikoaren momentutik ahal den laguntza eta maitasun handiena eskaintzea. Sorbalda gainetik beso bat bota, eta gure babesa eta laguntza eskaintzea».

Hamargarren urteurrenaren harira, Markel Irizar, Haimar Zubeldia eta Joseba Zubeldia izan ditu gogoan Porrotxek. «Aspanogirekin zerbait egin behar zutela pentsatu zuten, eta gaur hemen dauden ameslariekin batera egun hau ospatzen hasi ziren». Garbi utzi du Porrotxek Aspanogirekin lanean hastea mugarri bat izan dela beren jardunean. «Guretzat umorea da ongi pasatzea, kantatzea, dantzatzea, txisteak kontatzea, alaitasuna zabaltzea... Baina hori baino gehiago ere bada umorea eta hori Aspanogirekin ikasi dugu. Bizitzan hartzen den jarrera bat da, baikorra, eraikitzailea, errespetuzkoa eta auzolanean beste mundu hobe bat lortze aldera egiten duguna». Aspanogik pailazo bezala eta pertsona bezala asko eman diela ere esan du.

Arritxu Iribar kirol kazetariak, Osakidetzako sendagileek, Amenabar taldeko jokalariek, Zarauzko Kirol Egokituko federaziokoek, Errugbi Taldekoek, suhiltzaileek, Jalgiko dantzariek, txirrindulariek eta beste hainbat elkartek egin dute bat Mobibike egunarekin. Guztiek babesa eta indarra helarazi nahi izan dizkiete Aspanogiko kideei, eta bertan izango dira urriaren 28ko ospakizun egunean.

Egitaraua

09:00. BTT trabesia

09:30. Triatloi txikia eta errelebozko triatloia

11:30-15:00. Umeentzako zirkuituak eta erakusketak

Eguerdian Errugbikoek taberna jarriko dute eta paella jana egongo da.

17:00. Pirritx, Porrotx eta Marimototsen saio berezia Aritzbatalde kiroldegian, hainbat sorpresa eta gonbidaturekin.


[Bideoa] Lezoko kirol taldeen asteburuko emaitzak

Allerruren taldeak, 50 urteen harira egindako argazkian

Honakoak dira Lezoko kirol talde nagusiek asteburuan izan dituzten emaitzak. Behean, Munttarperen Gizonen Gipuzkoako Bigarren Mailako taldeak Hondarribian jokatutako partidaren bideo-laburpena ikus daiteke, Munttarperen Facebook ataritik hartutakoa.

FUTBOLA

Gizonen Erregional Preferentea

Allerru-Deusto Donostia 2-0

Gizonen Lehen Erregionala (Kopa)

Dunboa Eguzki-Allerru 3-3

Emakumeen Erregionala

Allerru-Ostadar 1-2

Gizonen Gazteen Ohorezko Maila

Santo Tomas Lizeoa-Allerru 2-1

ESKUBALOIA

Emakumeen Euskal Liga

Aiala Zarautz-Munttarpe: HITZAk ez du emaitza lortu

Gizonen Gipuzkoako Bigarren Maila

Hondarribia-Muntarrpe 17-21 (behean, partidaren bideo-laburpena)

SASKIBALOIA

Gizonen Gipuzkoako Bigarren Maila

Allerru-Zast Zarautz 33-56

Gizonen Gipuzkoako Hirugarren Maila

Askatuak B-Allerru 63-58

ARETO FUTBOLA

Gipuzkoako Lehen Maila

Jaixki AFTk atseden izan du


Abiatu da aurtengo Uztakale Legazpin

Atzo ekin zioten aurtengo Uztakaleri. Haurrentzako jolasak eta Txan magoaren ikuskizuna izan ziren apar festaren aurretik, Azokan. Gaur, Laubide auzoan kontzertua egingo du Diablues&Blucifer taldeak, 19:00etan. Bihar, Topa ikuskizuna eskainiko dute Kukai Dantza eta Bordas Bros taldeek Kale Nagusian, 19:30ean; eguraldi txarra eginez gero, Azokan.

Egitaraua

Toa Kukai kaleko dantza ikuskizuna.

· Asteazkena: 19:00etan, Diablues&Blucifer taldearen kontzertua, Laubide auzoan.

· Osteguna: 19:30ean, Topa Kukai dantza eta Bordas Bros, Kale Nagusian.

· Ekainak 29, ostirala: 22:30ean, Ikatza elkarteko kideen lanekin ikus-entzunezkoa, azokan.

· Uztailak 3, asteartea: 17:00-20:00 artean, jolas parkea eta haur eta gazteentzako tailerrak, Laubiden.

· Uztailak 4, asteazkena: 19:30ean, Mr. Pichichi, Philoteajole Ciakaleko antzerki taldea, Laubiden.

· Uztailak 5, osteguna: 19:00etan, La Basu rap abeslariaren kontzertua, Gernika plazan.

· Uztailak 6, ostirala:

-19:30ean, Ez da kasualitatea bertso emanaldia, Agirre Etxeberri parkean.

-22:30ean, Ikatzaren II. Ikus-entzunezkoa. Gaia: Legazpi. Azokan.

· Uztailak 10, asteartea: Haur eta gaztetxoen parkea Azokan eta Euskal Herria plazan (17:00-20:00).

· Uztailak 11, asteazkena: 19:00etan, Moltovivace Brass Band, Laubiden.

· Uztailak 12, osteguna: 19:30ean, Haiek naiz, Rojo Telon zirku eta antzerki taldea, Kale Nagusian.

· Uztailak 13, ostirala:

-19:30ean, Baratze bat nahi dizut egin lelopean, saharar herriarekin elkartasun jaialdia, Bikuña kiroldegian.

-22:30ean, Ikatzaren III. saioa. Gaia: Natura. Azokan.

*Ekintza gehiago uztailaren 20ra arte.


Depresioei aurre egin medikuntza alternatiboarekin

Jose Angel Kristobalena homeopatak depresioak zer diren azaldu digu, nola sortzen diren eta dauden depresio motak azaldu dizkigu. Era berean, horiei aurre egiteko aholkuak eman dizkigu.